نەوزادی موهەندیس : ئەم دۆخە قەتیسەی هەرێم تاكەی ؟ – WTARIKURD\nئاشكرایە لە دوای دانیشتنی پەڕلەمانی كوردستانەوە لە 23 ی حوزەیران/ 2015 وە بەمەبەستی هەمواركردنەوەی یاسای سەرۆكایەتی هەرێمی كوردستانی ژمارە 1 ی ساڵی 2005 ، ئیدی دەرگای ڕەشەبا و گەردەلوولی ناڕەزایەتیەكان و ناكۆكیەكان كرایەوە بەسەر هەرێمدا و جێگیری سیاسی و ئابوری كە لە بنەمادا فشەڵ و لەرزۆك بوون هێندەی تر شڵەژان و ناجێگیرتر بوون و ئیدی ڕووداوەكان وەك مەسەلەیەكی سیاسی و نیشتیمانی لێیان نەدەڕوانران بەڵكو چوونە چوارچێوەی كار و پەرچە كرداری دژ بەیەكەوە و ڕۆژ بەڕۆژیش ناكۆكیەكان زیاتر توند دەبوون لەنێوان سەرجەم لایەنە سیاسیەكاندا و هەرێمی كوردستان دابەشبوە سەر (( 4 + 1)) پارتی لەلایەك و حیزبەكانی یەكێتی و گۆڕان و یەكگرتوو و كۆمەڵیش لەلاكەی ترەوە . چەندین هەوڵی ئاشكرا و نهێنی بێ ئەنجام هاتنە ئاراوە بۆ هێدی كردنەوەی دۆخەكە و 9 كۆبونەوەی نێوان هەموان سازكرا بەمەبەستی سازانی نیشتیمانی و گەڕانەوە بۆ مێزی دایەلۆگ و لێكتێگەیشتن بەڵام هەموانیان بێ هوودە بوون .\nدواتر كارگەیشتە ئەوەی بە فەرمانێكی حیزبی پارتی دیموكراتی كوردستان دوور لە یاسا و ڕێساكان ڕێگە بەسەرۆكی شەرعی و هەڵبژێردراوی پەڕلەمانی كوردستان نەدرا كە بگەڕێتەوە هەولێر و كاری ئاسایی خۆی بكات و بەهەمان شێوەش لە 12/10/2015شەوە 5 وەزیری بزوتنەوەی گۆڕان نێردرانە ماڵەوە ، بەم شێوەیە پارتی هەنگاوەكانی بۆ لەباربردنی هەموو پڕۆژەیەكی ئاشتەوایی و ئاشتبونەوە لەبار برد و دۆخەكەی هێندەی تر ئاڵۆزتر كرد و كارگەیشتە ئەوەی كە هەڵمەتێكی ڕاگەیاندنی توند بەرپا بكەن دژ یە یەكتر و سكاڵا تۆمار بكرێت لەسەر ڕێكخەری گشتی بزوتنەوەی گۆڕان ، پارتی بەداخەوە تاكو ئێستا سوورە لەسەر ڕاو بۆچونەكانی خۆی و هیچ جۆرە ڕێكەوتن و سازشێك قبوڵ ناكات و تەنها ڕێكەوتنێكی گەرەكە كە بەمەرجی خۆی بێت و لە بەرژەوەندی ئەودا تەواو ببێت بەبێ گوێدانە بەرژەوەندیە باڵاكانی نەتەوە و نیشتیمان بەبێ ئەوەی بەدرێژایی ئەم ساڵە تەنانەت یەك پڕۆژەشی هەبێت بۆ چارەسەری و دەربازبوون لەم دۆخە قەتیس و چەقبەستوویەش .\nلەكاتێكدا كە دۆخی سیاسی و ئابوری ناوچەكەش بەشێوەیەكی گشتی لە گۆڕانی بەردەوامدایە و ناوچەكە لە قۆناغێكی ڕاگوزەردایە بەرەو دۆخێكی نوێی پڕ گۆڕانكاری و هەموان لە هەوڵدان نێو ماڵی خۆیان ڕێكبخەنەوە و توندوتوڵیبكەنەوە و بەرژەوەندیەكانیان بپارێزن، بەڵام تەنها كوردە كە نێو ماڵێكی لێكترازاو و شڵەژاوی هەیە و هیچ هەوڵێكی جدیش نادات بۆ ڕێكخستنەوە و تەنها لەخەمی دەسكەوتی حیزبی و سەركردە و بنەماڵەیدان .\nهەرێمی كەوردستان نزیكەی ساڵێكە كە دۆخێكی چەقبەستووی بەخۆوە بینیوە و تیادا دەژی و تا ئیًستاش هیچ ئومێد و ئاسۆیەكی ڕوون نیە بۆ چارەسەر و دەرچوون لەم تەنگژە مەترسیدارەدا كە فشار و هەژمونە سیاسی و داراییەكان بۆسەر هەرێم لەلایەن دەوڵەتانی ناوچەكەوە ڕۆژ بە ڕۆژ زیاتر دەبێت ، بەداخەوە هەریەكە لەسەركردە و حیزبەكانیش هەریەكەیان لە ژێر هەژمونی یەكێك لەو دەولەَتانەدان و ئەجێندای ئەوان جێبەجێ دەكەن و كێشە و ململانێكانی هەرێم هێندەی دەستی دەرەكی جوڵەیان پێدەكات نیوهێندە كورد خۆی خاوەنی بڕیاری خۆی نیە .\nلە ئێستادا وڵاتانی ناوچەكە سەرەڕای شڵەژاوی و ناجێگیری دۆخی سیاسی و ئابوری خۆیان كەچی فشارەكانیان بۆ سەر هەرێم بەردەوامە ، ئەوەتا توركیا دۆخێكی سیاسی و ئابوری ناجێگیر و ڕوودانی كودەتاكەی 15/7 یش هێندەی تر ئەو وڵاتەی هەڵوەشاندوە و دەسەڵاتی ئەردۆگان و ئاكپارتی خستۆتە بەر مەترسی گەورە و ئەم كودەتایە دەرگای جەهەنەمی بەسەر ئایندەی توركیادا كردەوە و داخستنەوەشی زۆری دەوێت و میلەت و سوپا و سەرجەم دامودەزگاكانی توركیای كردە دووبەرەی دژ بە یەك و دیموكراسیەت و ئازادیەكانیشی خنكاندوە و ئەردۆگان و پارتەكەی گەرەكیانە ئەم كودەتایە بكەنە هۆكارێك بۆ پاككردنەوەی سەرجەم دەامودەزگاكانی دەسەڵات لە لایەنگرانی فەتوحڵا گولەن و خۆی بكاتە تاكڕە و بە پشتیوانی توندڕەوە ئیسلامیەكان و بۆ ماوەیەكی زیاتر بمێنێتەوە بەڵام ئەمە سەرەتای كۆتایی هاتنێتی و ئیدی ئەو درزەی كەوتۆتە لاشەی دەسەڵات و گەلانی تەركیاوە بە ئاسانی یەكناگرێتەوە . هەرچی عێراقیشە وڵاتێكی لێهەڵوەشاو و بێ توانا و لاواز و گیرۆدەی دەیان قەیرانی سیاسی و ئیداری و دارایی و كۆمەڵایەتی و سەربازی و گەندەڵی و ململانێی توندی سیاسی بۆتەوە كە تاكاتێكی دوور ناتوانێت بگەڕێتەوە دۆخی ساغڵەمی خۆی . بەڵام لەهەوڵی خۆڕێكخستنەوەدایە و دوای ڕزگاركردنی فەلوجە و گەیارە و لە ئێستاشدا موصڵ هێز وتوانایەكی گەورەی بۆ دەگەڕێتەوە .\nوڵاتانی سعودیە و میسر و ئەوانی تریش هەموانیان گیردۆدەی كێشە و ململانێی ناوخۆیی و ناوچەیەكان بونەتەوە و تەنها ئێران وەك وڵاتێكی تاڕادەیەك جێگری سیاسی و ئابوری دەبینرێت و تاڕادەیەكیش لەململانێ ناوچەییەكاندا سەركەوتوو بەدەر دەكەوێت دژ بە توركیا و سعودیە و قەتەر و تەنانەت ئەمریكاش و هەژموونی خۆی سەپاندوە لە عێراق و سوریا و لوبنان و یەمەن و هەندێ وڵاتی كەنداویشدا . سوریا و ڕێژێمەكەی ئەسەد پێدەچێن چانسی مانەوەیان هەبێت دوای ڕێكەوتنی ڕوسیا و ئەمریكا و دواتریش ئاشتبونەوەی توركیا لەگەڵ هەریەكە لە ڕوسیا و ئیسڕائیلدا . هەوڵدانی بێوچانی توركیاش بۆ ئاساییكردنەوەی پەیوەندیەكانی لە گەڵ سوریای بەشار ئەسەددا بە نێوەند گیری جەزائیری عەڕابی ڕێكەوتنە نهێنیەكانی دژ بە كورد مەترسی نزیكبونەوەی توركیا و سوریا بۆسەر تەواوی مەسەلەی كورد لە باكور و ڕۆژئاوا زیاتر دەبێت .\nلە ئێستادا ئەوەی پێویستە لەسەر هەرێم و تەواوی كورد ئەوەیە كە هەوڵێكی جدی بدەن بۆ ڕێكخستنەوە و توندوتۆڵكردنەوەی نێوماڵی خۆی و هەوڵی لێكنزیكبونەوە و بەستنی كۆنگرەی نەتەوەیی بدەن و نەرمی زیاتربنوێن لەبەرامبەر یەكتردا و خۆ سازبدەن بۆ قۆناغی ئایندە و پێكەوە كۆدەنگیەكی نیشتیمانی دروست بكەن لەسەر بەرنامە و ئامانجی میلەتەكەمان لە ڕیفراندۆم و هەنگاو بەرەو پێكەوەنانی دەوڵەتی سەربەخۆ ، دەبێت هەموان ئەو ڕاستیە باش بزانین كە جێگیری سیاسی و ئابوری لە هەرێمدا نایەتەدی بەبێ بوونی كۆدەنگی نیشتیمانی نێوان سەركردە و حیزبە سیاسیەكان و تاكۆدەنگیش دروست نەبێت ناگەینە هیچ ئاوات و ئامانجێكمان ، بۆیە ئەرك و كاری گەورە لە ئەستۆی سەركردە و پارتە سیاسیەكاندایە بە تایبەتیش سەركردە و پارتە دەسەڵاتدار و گەورەكان چونكە توانای سیاسی و ئابوری و سەربازی و نفوزی ناوچەیی و نێودەوڵەتی ئەركی گەورەتری خستۆتە ئەسۆیان و جەماوەریش ڕووی ڕەخنە و گلەیی و گازندە و ئومێدەكانیشی هەر كردۆتە ئەوان . كەواتە ئەركی سەركردە و پارتە سیاسیە گەورە و كاریگەرەكانە كە نەرمی زیاتر و دەستی ئاشتەوایی زیاتر درێژ بكات بۆ هەموان بەبێ جیاوازی و دەبێت هەنگاو بەسەر كێشە و ململانێ حیزبیەكاندا بنێت لەپێناو دەبارزبون و دۆزینەوەی دەرچە و خۆ ڕزگاركردن لەم قەتیسبون و چەقبەستنە و تەنها هەوڵەكانی ئەوانیش دەتوانێت ئەم گۆمە مەنگەی هەرێم بشڵقێنێت و ئومێد و ئاسۆكان ڕوونتر بكاتەوە بۆ تێپەڕاندنی ئەم دۆخە چەقبەستوە و هەنگاونان بەرە و ئایندەیەكی گەشتر و ڕۆشنتر .


مەسعود بارزانى سەرۆکى هەرێمى کوردستان رۆژى هەڵبژاردنى سەرۆکايەتى هەرێم و پەرلەمانى دياريکرد\nمەسعود بارزانى سەرۆکى هەرێمى کوردستان لە فەرمانێکى هەرێميدا رۆژى 1-11-2017 بۆ ئەنجامدانى هەڵبژاردنى سەرۆکايەتى هەرێمى کوردستان و پەرلەمانى هەرێمى کوردستانى دياريکرد.\nلەبارەى داواکارى کۆمسيۆنى باڵاى هەڵبژاردنەکان بۆ بەڕێوەچوونى هەڵبژاردنەکانى سەرۆکايەتى هەرێم و پەرلەمانى کوردستان ئيسماعيل پيرباڵ برياردەرى ئەنجومەنى کۆمسياران لە کۆمسيۆنى باڵاى هەڵبژاردنەکانى هەرێمى کوردستان بە دەنگى ئەمەريکا دەڵێت کومەڵێک داواکاريمان هەبووە يەکێک لەوانە بۆدجه بووە و فەرمانبەر بووە و کومەڵێک بابەتى ترى تەکنيکى و فەنيە کە ئێستا خەريکين هەندێکى لەبۆ ريفراندۆم حازرى دەکەين و ئەوى تريشى وەعد دراوە جێبەجێ بکەن.\nبڕياردەرى کۆمسياران لە کۆمسيۆنى باڵاى سەربەخۆى هەڵبژاردنەکان ئيسماعيل پيرباڵ لەبارەى جێبەجێکردنى هەموو ئەو داواکاريانەى کە ئەوان هەيانە بۆ هەڵبژاردنەکان دەڵێت بريارى فەرمى ئەنجومەن دەيدات و ئەنجومەن بەرپرسە لەوە و لە ئێستادا ناتوانم هيچ بڵێم.\nجێگاى ئاماژە بۆ کردنە لە خاڵى دووەمى فەرمانەکەى مەسعود بارزانى سەرۆکى هەرێمى کوردستاندا هاتووە کە تێيدا داواى لە لايەنە پەيوەنديدارەکانى کردووە پابەندى ئەنجامدانى کارى پێويست بن و هاوکارى و هەماهەنگى لەگەڵ کۆمسيۆنى باڵاى سەربەخۆى هەڵبژاردنەکان و ڕاپرسى بکەن بۆ جێبەجێکردنى فەرمانەکه.


بە ڤیدیۆ .. لە یارییەکی خێرخوازی نێیمار تیپی ڕۆبینیۆ گۆڵباران دەکات و سوپەر هاتریک تۆمار دەکات\nلەلایەن کارۆخ ڕواندزی لە 2016/12/24 ئەمریکای باکوور/باشوور, تۆپ\nلە یارییەکی خێرخوازی و بە ئامادەبوونی 30 هەزار هاندەر، تیپی نییمار داسیلفای ئەستیرەی بارسێلۆنا بەئەنجامێکی گەورە و سەیرو سەمەرە لە تیپەکەی ڕۆبینیۆی بردەوە و لەم یارییەش نێیمار لە 70 خولەکی بەشداری کردنی سوپەرهاتریکی تۆمار کرد.\nیارییەکە بیرۆکەیەکی هەردوو یاریزان نێیمار و ڕۆبینیۆ بوو، داهاتەکەشی بۆ سندووفەکاتی پشتگیری کۆمەڵایەتی بوو لە بەڕازیل، هەروەها لەم یارییەدا چەندین ئەستیرەی بەنابانگی وەک دانی ئالڤیش و کاکا و گابرێل خیسۆس و چەندین ئەستیرەی یانە گەورەکانی بەرازیل ئەوەی جێی سەرنج بوو ئەوەبوو کە ئەنجامی یارییەکە گەلێک گەورە و پڕ گۆڵی جوان بوو، کە تێیدا تیپی نییمار بە ئەنجامی 13-9 یارییەکەی بردەوە.\nهەر لەو یارییەدا دروشمێک بەرز کرایەوە، کە تێیدا نووسرابوو”چاپیکۆنێزی با هێزت بێتەوە”، وەک ئاماژەیەک بۆ کارەساتی کەوتنە خوارەوەی فڕۆکەکەی یانەی چاپیکۆنیزی لە کۆلۆمبیا کە تێیدا زۆرینەی یاریزان و راهێنەرانی یانەکە گیانیان لەدەست دا.\nڤیدیۆی چوارگۆڵەکەی نێیمار ببینە :\nڤیدیۆی تەواوی یارییەکە و هەموو گۆڵەکان ببینە\nبابەتی پێشووڕیاڵ مەدرید لەگەڵ زیدان ڕیکۆردێکی مێژوویی نایاب لە 2016 تۆمار دەکات\nبابەتی دواتر ئالێگری دەست لە کار دەکێشێتەوە


عەلادین سەجادی – History Of Kurdistan\nHome / ناوداران / عەلادین سەجادی\ndidar othman 2016-05-19\tناوداران لێدوان نووسین ناچالاککراوە لە عەلادین سەجادی 4,268 Views\nلەساڵی (1948)دا پاش ڕاپەڕینە مەزنەکەی کانون، گۆڤاری (نزار)ی بەعەرەبی و کوردی دەرکردووە کە گۆڤارێکی نیشتمانپەروەری سیاسی بووە، پاش شۆڕشی پیرۆزی 14ی تەمموزو تا ساڵی (1974) مامۆستای ئەدەب و مێژووی ئەدەبی کوردی بووە لەکۆلێژی ئادابی زانکۆی بەغدا، هەر لەساڵی(1974)دا کراوە بەئەمینداری گشتی ئەوقاف و (3) ساڵ له و کارەدا ماوەتەوە، ساڵانی پاشەوەی بەخانەنشینی و خزمەتی ئەدەبەوە بەڕێ کردووە، 13/12/1984 کۆچی دوایی کردووه و لەگۆڕستانی شێخ عەبدولقادری گەیلانی لەشاری بەغدا لەنزیک شێخ عەبدوڕەحمان ئەبولوافی نەقشبەندی و شێخ ڕەزای تاڵەبانی بەخاک سپێردراوە.\nله و کتێبەی (دلێر عەلادین سجادی) کە بەناوی (یادی سجادی) لەساڵی (1987)وەک وەفایەک بەئەدەبی کوردی و بەباوکی دەریکردووە، له و بابەتە بەپێزانەی کەڵک وەربگرم. ساڵی (1984) ساڵی پرسه و ماتەم بوو، چونکە له و ساڵەدا هەندێ ئەدیب و نوسەرو ڕۆشنبیری وەک (ئەمین میرزا کەریم، تۆفیق وەهبی، جگەر خوێن، حسێن خانەقا، خاڵە ڕەجەب، حەبیب عەلی میرانی، تاهر سادق، عەلادین سەجادی و محەمەد فیدا) کۆچی دواییان کردو هەریەکەیان بەجۆرێک خزمەتی میللەتەکەمانیان کردووە، لەناو ئەم ناوانەدا مامۆستا (عەلادین نەجمەدین سەجادی) چل ساڵە پتر ژیانی خۆی لەپێناوی زیندووکردنەوەی کەلەپوورو نوسینەوەی مێژووی ئەدەبماندا بەخت کردووە، ئه و سەردەمەی مامۆستا سەجادی چووەتە بەغداو بزووتنەوەیەکی ڕۆشنبیری کوردی سەری هەڵداوە (کوردی و مەریوانی) دوانزدە کتێبیان چاپ کردووە، لاوانی کوردیش (یادگارو دیاری)یان بڵاوکردۆتەوە (یانەی سەرکەوتن)یش لەچالاکیدا بوو، (ژیان) لە سلێمانی و (روناکی) لەهەولێر دەردەچوون، سەجادی پەیوەندی لەگەڵ ڕوناکبیرانی ئه و سەردەمەدا پەیدا کردووه و ئەوانیش کاریان تێکردووە، لەدوا مانگی ساڵی (1939)دا گۆڤاری (گەلاوێژ)لەبەغدا هەڵات و تیشکی پڕ شەوقی چیاو هەردو دۆڵەکانی کوردستانی ڕوناک کردەوە مامۆستا سەجادی ئاشنایەتی لەگەڵ بەڕێوەبەرانی ئەم گۆڤارەدا هەبوو. لەبەر ئەوەی بەڕێوەبەری گۆڤارەکە لەبەغدا نەما، کاروباری گەلاوێژ خرایە ئەستۆی سەجادی و هەر خۆی کەرەستەی بۆ کۆ ئەکردەوه و لەچاپخانەدا سەرپەرشتی ئەکردو پیتاک و ئابوونەشی بۆ دابین ئەکرد، سەجادی لەساڵی (1948)دا شانبەشانی گەلاوێژ گۆڤارێکی نیو مانگی رامیاری بەناوی(نزار)ەوە بەکوردی و عەرەبی بڵاوکردۆتەوە، پاش ئەوەی بیست و دوو ژمارە له و گۆڤارە دەرچوو، کاربەدەستان (گەلاوێژ)و (نزار)یان لەساڵی(1949)دا داخست، پاش ئەوە مامۆستا دەستی دایە کتێب نوسین، ئەوەبوو لەساڵی (1952)دا (مێژووی ئەدەبی کوردی) بەقەوارەی(652) لاپەڕە پێشکەش کردین کە تیایدا وتویەتی (خۆم گەلێ بەبەختیار ئەزانم کە خوا یارمەتی دام و توانیم لەماوەی چەند ساڵێکدا بەکۆششی فیکرو ماڵی خۆم، ئەم کتێبە کە مێژووی ئەدەبی کوردیە یا بەواتایەکی فراوانتر (دائرە المعارف)ی کوردی یە، بێنمە بەرهەم و پێشکەشی بکەم) لەدواییدا ئەڵێتSadهێنام ئەدەبی کوردیم کرد بەکۆشکێک و بەدنیایەک بەڵام نەک کۆشکێکی داروپەردوو، چونکە ئه و جۆرە کۆشکانە لەبەر پلاری گەرمای هەتاوی هاوینداو سەرمای بەفری زستاندا خۆیان ناگرن، کردم بەکۆشکێک نە باکی بەکڵپه و بڵێسەی هەتاوو هاوین بێ، نەبەتۆف و کڕێوەی بۆرانی زستان).\nکاتێکیش بەدرێژایی سی و پێنج ساڵ کە ئیمامی مزگەوت بووە، هەموو ڕۆژێک نێوان نوێژانی مەغریب و عیشا لەمزگەوتە بچکۆلانەکەیدا ئەدیب و ڕۆشنبیرو ناسیاوانی لەدەوری کۆ ئەبوونەوه و دەست ئەکرا بەگفتوگۆو نوکته و قسەی خۆش. بۆیەش ئه و هەلەی لەدەس نەداوه و ئه و قسە خۆش و نەستەقانەی کە بەدڵی بووبێت تۆماری کردوون و سەرلەنوێ دایڕشتوونەتەوە، ئەوەبوو لەساڵی (1957)ەوە تا ساڵی (1983) هەشت بەرگە کتێبی بەناوی (رشتەی مرواری)یەوە لێ چاپکردن، کە بوو بەجۆرە ئەدەبێکی زیندووی میللەتەکەمان. لەساڵی (1953)یشدا سیپارەیەکی ناوی کوڕو کچی کوردی پێشکەش باوک و دایکان کرد، لەناوەڕاستی پەنجاکاندا گەشتێکی (1816) کیلۆ مەتری بەناو کوردستاندا کردو ئەم گەشتنامەیەی کردە کتێبێکی سەربەخۆ، کە شۆڕشی چواردەی تەمموزی (1958) بەرپابوو، هات شۆڕشەکانی بەدرخان و سمکۆو حەمەپاشای ڕەواندزو شێخ مەحمودی لەکتێبێکدا بۆ لەچاپداین و هەڵوێستی کوردی بەرامبەر کۆمار دەربڕی. هەروەها لەفۆلکلۆری کوردیشەوە سێ چیرۆکی لەکتێبی (هەمیشە بەهار)دا لەساڵی(1960)لەچاپ داو دەربارەی زمانیش لەساڵی (1962)دا کتێبی (دەستورو فەرهەنگی کوردی) بڵاوکردەوە، لەساڵی (1969)دا خوالێخۆشبوو لایەکی لەڕەخنەی ئەدەبی کوردی کردەوە بەکتێبی (نرخ شناسی) ئه و کەلەبەرەشی پڕکردەوە، پاش ئەوە بەدە ساڵ جوانکاریەکانی ناو ئەدەبی کوردی لەکتێبی (خۆشخوانی)دا خستیە بەردەست و دەربارەی ئەم دوو کتێبە دەڵێت (هێنام ڕستەی خۆشخوانیم کرد بەوشەیەک و کردم بەناو بۆ ئەم کتێبە کە قسە لەڕەوانبێژییەوە دەکات، وەکو لەکاتی خۆشیدا رستەی نرخ شناسیم کرد بەناو بۆ ئه و کتێبە کە باس لە لێکۆڵینەوەی ئەدەبی کوردی دەکات)!!\nبه و هێزەوە لەماوەی سی و یەک ساڵدا بیست و یەک کتێبی بەقەوارەی (5366) لاپەڕە چاپکردووە ئەمەش دەکاتە 4%ی کتێبی کوردی ئه و ماوەیە، هیچ نوسەرێکی کوردمان بەقەوارەی کتێب نەگەیشتووەتە ڕادەی خزمەتی ئه و جگە لەمامۆستای پایە بڵند (مەلا عەبدولکەریم مودەریس) کە بەسێ هەزار لاپەڕە کەوتووەتە ژووریەوە. سەڕەرای ئه و هەموو بەرهەمە چاپکراوانە، سەجادی چەند بەرهەمێکی حازرە چاپی بەجێ ماوە وەک (بەرگی نۆهەمی رشتەی مرواری) و (بەرگی دووهەمی دەقەکانی ئەدەبی کوردی)و (کتێبی زیندەوەر)، هەروەها ڕۆژانە بیرەوەری تایبەت بەخۆی یاداشت کردبوو. لەگەڵ ئەوانەشدا هەرگیز لەخۆبایی نەبووه و هەوڵی ئەوەشی داوە بەرهەمی پوختترمان پێشکەش بکات، ڕۆشنبیرو ئەدیب و نوسەر دەبێت لەژیاننامه و خوڕەوشتەکانی کەڵک وەربگرن و بیکەنە مەشخەڵ لەگۆڕەپانی ڕۆشنبیرییاندا، بەمە رۆحی مامۆستا شاد دەبێتەوە. هەرەوەک خۆی لەپێشەکی کتێبی (مێژووی ئەدەبی کوردی)دا دەڵێ:)دەمێ ساڵە، بگرە ئەوەتەی هۆشم کردۆتەوە، لەکانگای دڵەوە حەزم لەئەدەب و ئەدەبیات کردووە، به و بۆنەوە گەلێ جار خووم ئەدایە خوێندنەوەی ئه و شتانە کە ئاشنایەتیان بەئەدەبەوە هەیە، بەتایبەتی هینەکانی ڕۆژهەڵات چ عەرەبی، چ فارسی، ئەمە بێجگە لەئەدەبیاتی ڕۆژئاوا – جۆش و خرۆشێکی ئەدامێ و ئەیخستمە عالەمێکی ترەوە، ماوەیەکی باش ئەمە ئیشم بوو، بەبێ ئەوە بچم بەلای بیروباوەڕێکی ترا ! ……)، دواتر دەڵێت (ڕۆژێک شتێکم ئەخوێندەوە، کە لێبومەوە سەرلەنوێ لەدڵی خۆما وردم ئەکردەوە، لەمەوە کتوپڕ ئەوە هات بەبیرما کە ئایە من چیم؟ ئینگلیز؟ نە و. عەرەبم ؟ نە و..بەڵکو کوردم باشە کە کوردم ئەبێ لەنەتەوەی کوردبم، کە لەنەتەوەی کورد بووم ئەمەی تێ گەیاندن، کە کورد ناوی لەلاپەڕەی ڕۆژگاردا هەیه و ئەمیش ئمێکە بۆ خۆی، زۆری پێ نەچوو له و زەریایی خەیاڵە کەوتمە سەر ئەوە کە میللەت مادام میللەت بوو، بێ گومان دەبێ زمان و ئەدەبیات و تاریخی (مێژووی) ببێ، ئەگەر نەبێ بەهیچ ناژمێررێ و هیچ نی یە، لێرەدا سەرم لێ تێکچوو. تەماشای خۆم ئەکەم هیچی تر نیم تەنها کورد نەبێ، تەماشای بارەکەی تری ئەکەم سەیر ئەکەم تەنیا کورد نەبێ هەموو شتێکی ترم! کسپەیەک لەدڵمەوە هات، بەوە دڵی خۆم دایەوە کە نەتەوەی قەومێکم کە لەبەرە بەیانی مێژووە بەم زمانە کە من قسەی پێ ئەکەم و پێی ئەنوسم قسە ئەکەن و هیچ کۆسپێک لای نەداون لەڕێگەی خۆیان، بەتایبەتی کە ئەمیر شەرەفخانی بتلیسی لە (1005)ی هیجری و (امین زەکی بەگ) لە (1936)ی میلادی، مێژوویان بۆ قەومەکەم نوسیوە، بست بست گەشکەم ئەکردو هیوام بەخۆم و بەقەومەکەم تازەتر ئەبوەوە …)\nمامۆستا (هەژار موکریانی) لەوتارێکیدا بۆ کۆچی سەجادی نوسیوێتی (ڕۆژێک سەیری دوکانێکی بەغدام دەکرد، چەقەڵێکی مۆمیایی کراوی لێدانرابوو، لەژێر قاچیەوە لێی نوسرابوو (بیست و پێنج دیناری تەواو) من سەری زمانی خۆم گەست، هات بەدڵما، هەیاران ! ئەم مام چەقەڵە موحتەرەمە ئاخۆ دەبێت بە زیندوویی سەر شاعیر، نوسەر، هونەرمەندێکی کورد بوبێ لەژیانیدا لەبرسان و لەترسان ئۆقرەی نەبوبێ و ئێستاکێ لاشەی مۆمیایی بەم دەردو مەخسەرە چوبێ؟ کێ ئەزانێ؟ هەزار دانە بەزیندویی فلسێ ناژی)، هەژار درێژەی بەوتارەکەی دەداو باسی چەند ڕۆشنبیرێکی کورد دەکات (مەلا مارفی کۆکەیی) ئەگەر بێژم لەبرسا مرد ڕەنگە باوەڕم پێنەکەن، چونکە ئه و دەم نانی وشک زۆر هەرزان بووە… قانیع هەتا مرد نان و دۆی خۆی لەپەنایەک نەدی… فایەق بێکەس کە چریکەی گوێی دوژمنانی کەڕ دەکرد، دوو لێفەی لەماڵدا نەبوو کە خۆی و منداڵەکانی پێداپۆشێ بەقەرزداری عارەق بەقەرزداری مرد…. گۆران ئه و ئەستێرە گەشەی ئاسمانی ئەدەبیاتی کورد، بۆ دابینبوونی بژێوی دەگاتە یافای فەڵەستین وتاربێژی ڕادیۆی (شەرقی ئەدنا) بێ… جگەرخوێن پەنجا ساڵ پتر بۆ شیعرو چیرۆکی کوردی چەوسایەوە لەجیاتی نان خوێنی جگەری خۆی دەخوارد، چەند لەکوردستان ژیاو من دەمناسی گەسکلێدەری کۆڵانان له و تێرتربوون، کەس ئیرەیی پێ نەدەبرد، ئەوانە لەژیان ئاوابون لەپاش مردنیان چاوا بوون ؟)\nبەداخەوە ئێستا کە مردوپەرستیشمان نەماوە ئەوا (23) ساڵ بەسەر کۆچی دوایی مامۆستای هەمیشەزیندوودا تێدەپەڕێت کەس لەپەڕەی ڕۆژنامەیەکدا ساڵیادی کۆچی دوایی نەکردووە، یان بابەتێکی دەستنوسی نەکرا بەکتێب بۆ؟ لەم (23) ساڵەدا تەنها لەژمارە (28)ی گۆڤاری (ڕۆڤار) کە تایبەتە بەدامەزرێنێک یادی کردۆتەوە، بەڵام دەرچوونی ژمارەکەی هاوکات نی یە لەگەڵ ساڵی کۆچی دواییەکەی، گۆڤارەکە 25/2/2004 دەرچووە، واتە 25/2 بەڵام، مامۆستا 13/12 کۆچی دوایی کردووە، من لەلایەن خۆمەوە زۆرزۆر دەستخۆشی لەکارمەندانی ئه و گۆڤارە دەکەم کە گۆڤارەکە سەر بەچاپ و پەخشی سەردەمە، هیوای سەرکەوتنیان بۆ دەخوازم. هەرچەندە مامۆستا لەسەر بواری ئەدەب و ڕۆشنبیری دەستەی دەزگای میری مامۆستایان لەگەڵ دەستەیەک لاوان و قوتابیاندا ڕاپێچی بەندیخانە کردەوە، هەر له و سەردەمەدا کوڕێکی بەناوی (دانا) شەهید کراوە، وابزانم ساڵی شەهیدکردنەکەی (1982-1983) بووە. هەتا لەژیاندا مابوو قسەی جوانی کردبوو، یەکێک له و قسە بەنرخانەی ئەوەیە وتبوی (ئەگەر خۆت سەری خۆت نەخورێنی، کەس بۆت ناخورێنێ) ئەگەر بەڕێز (دلێر)ی کوڕی کتێبی (یادی سجادی) کەپێکهاتووە لەکۆمەڵێک وتارو شیعر لەیادەکەیدا خوێنراونەتەوە یان لەگۆڤارو ڕۆژنامەکاندا بڵاوکراونەتەوە، نەکردایە بەکتێب لەوە نەدەچوو کەس ئه و ئەرکەی بخستایەتە سەرشانی، زۆربەی شانۆکارو هونەرمەندان سودێکی زۆریان لە (ڕشتەی مرواری) کردووە، کردویانە بەنواندن و دراما کەچی کەس لەوانە شتێکی بۆ نەنوسیوە وەک وەفایەک، دەبێت بە بەوەفایان و نوسەران ئه و دەستنوسانەی کە مامۆستا مەرگ ڕێگەی پێنەدا بیکات بەکتێب، بیکەن بەکتێب یان زۆربەی کتێبەکانی لەبازاڕدا یان لەکتێبخانە ئەهلیەکاندا نەماون یان کە کەم بونەتەوە لەچاپی بدەنەوە بۆی، نەفەوتێن و کتێبخانەی کوردی پێ دەوڵەمەند بێت و گەنجانی ئەمڕۆش بتوانن سودی لێوەربگرن.\nPrevious سەرتایەك لەبارەی چەمك و مێژووی رۆژهەڵاتناسییه‌وه \nNext پەیوەندیی ئایینی میترا لەتەک ئیزەدی و یارسان و پیرشالیار/بەشی


تێزی دكتۆرای ئەمریكاییەك لەسەر حیزبی دیمۆكرات بە پلەی نایاب پەسند كرا – PDKI SWEDEN\nتێزی دكتۆرای ئەمریكاییەك لەسەر حیزبی دیمۆكرات بە پلەی نایاب پەسند كرا\nلەسەر تشرینی دووهەم 13, 2019\nله ئامریكا و له زانستگای به‌ناوبانگی “جۆرج مه‌یسۆن”، تێزی دوكتورای “چارلز ده‌ڤیدسۆن” له‌سه‌ر حیزبی دێموكراتی کوردستانی ئێران، به پله‌ی نایاب قبووڵ كرا.\nدواتر ناوبراو ماوه‌ی زیاتر له یه‌ك كاتژمێر باسی له چۆنیه‌تیی بیرۆكه کەی كرد و له‌و نێوه‌دا سپاسی هاوكارییه‌كانی حیزبی دێموكراتی كرد. هه‌روه‌ها ئاماژه‌ی به‌وه كرد كه ساڵی ٢٠١٧ ئاشنا بە كورد و خەباتی حیزبی دیمۆكرات بووە و بیرۆكەكەی لەلا گەڵاڵە بووە.\nناوبراو خۆشحاڵیی خۆی ده‌ربڕی و سپاسی ئه‌ندام و لایه‌نگرانی حیزبی دێموكراتی كرد و ڕایگەیاند، “وه‌كوو دۆست و پشتیوانی نه‌ته‌وه‌ی كورد و حیزبی دێموكرات ده‌مێنێته‌وه و هه‌رچی له‌ده‌ست بێت بۆ یارمه‌تیدانی خه‌باتی كورد و حیزبی دێموكرات، ئه‌نجامی ده‌دات.


جەنگی (وەهان ) نێوان چین وئەمریکا - یونس حه‌مه‌د\n5/5/2020 - 14:57\nڕۆژ به ڕۆژ لێدوانه ئاگرینیەکانی ئەمریکا دژ به چین زیاد دەکات ، ئەگەر هیچ نەبێت ئیدارەی ئەمریکا به سەرۆکایەتی دۆناڵد تڕمپ هەفتەی سێ جار ناوی دەوڵەتی چین لەدەم وزاریان دێتە دەر ، تڕمپ به ئاشکرا ونایشارێتەوە که ئەو جەنگەی چین له (وەهان )وە دژ به جیهان بەرپای کرد و زیاتر له سێ ملیۆن مرۆڤ بوونه قوربانی به مردن وتووش بوون دەستی پێکرد ، جیهانی تاساند و دەبێت لێپێچینەوە لەو وڵاتە بکرێت که سەرەتا پەتاکەی شاردەوەودواتر هەناردەشی کرد.\nلە زۆر لێدواندا یان بەردەوام سەرۆکی گەورەترین وڵاتانی جیهان تڕمپ له بڕی ناوهێنانی پەتای ( کۆڕۆنا)دەستەواژەی (پەتا چین)یەکە بەکار دێنێت کەئەمە بۆ چینیەکان جێگای نیگەرانی یه ، بۆ چەندین جار مایك پۆمپیۆ وەزیری دەرەوەی ئەمریکا له بەردەم کامیراکان داوای له جیهان کرد بەرانبەر چین هەماهەنگ ویەك هەڵوێست بن ، چونکه چین بووە هۆکاری ئەوەی ژیان له زەوەی وئاسمان لەسەرتاسەری جیهان ڕابەوەستی وێڕای زیانی ئابووری و تەندرووستی زیانی بۆ دەروونی مرۆڤایەتی درووست کرد بەمەش جیهان بۆ چەندین ساڵی تر بەم پەتایە دەناڵێنێت و ئەستەمە بەزوویی وەك جارانی لێ بێتەوە ، ئەم لێدوانانه که لەلایەن ئیدارەی وایتهاوس بەبەردەوامی دەدرێت ، تا ڕادەیەکی زۆر هاوسۆزی جیهانی بەدوای خۆیدا هێناوە ، فەڕەنسا و ئەڵمانیا لە بۆچوونەکانی ئەمریکا نزیکن و ئەو دەوڵەتانەی که زۆر قوربانیان داوە بەهەمان شێوە ئەگەر ڕاستەوخۆش نەبێت ،بەڵام ژیر به ژێر هەنگاوەکانیان هاوتایه لەگەڵ ئەمریکا ، چین سەرەتا ئەو هەڕەشە ولێدوان ئامێزانەی بەهەند وەرنەگرت.\nبەڵام پێ دەچێت ئێستا له ماهییەت وگرینگی ووتار ولێدوانه دژەکان لێکدانەوە بکات ، لەتازەترین کاخەزی دەست دەزگای هەواڵگری چین که دانەیەکی بۆ دەسەڵاتی پەکین ناردراوە ، باس له جدیەتی هەڕەشەکانه ئەمریکا وجیهان دژ به حکومەتی چین دەکەن به تایبەتی هەڕەشەکانی ئەمریکا که لەگەڵ چین لە ڕووی ئابوورییەوە گەورەترین دوو ووڵاتی زلهێزی جیهانن ، دەزگا هەوالگرییەکانی چین ئەمجارەیان ناتووانن به شاردەراوەیی کردەوەکان پەردەپۆش بکەن ئەگەر چی ڕێکخراوی تەندرووستی جیهانی تا ئێستا لەسەر بۆچوونی خۆی بەردەوامه که ئاماژە بەوە دەکەن بەوەی( کۆڤید 19) دەستکرد نیه ،بەڵکو پەتایەکی بەهێزە و چارەسەرەکەی به سانایی نابیندرێتەوە ،بۆ ئەم مەبەستە ولایەتە یەکگرتووەکانی ئەمریکا دژ به ڕێکخراوی تەندرووستی جیهانی وەستایەوە تاگەیشتە ئەوەی بڕیاری پێداچوونەوە له هاوکارییەکانی بۆ ڕێکخراوی ناوبراو بدات و تا ڕادەیەك بەکردەوە ئەنجامیداوە .\nچین وەك دەوڵەتێکی خاوەن ئابوورییەکی یەکجار به هیز و خاوەن دەسەڵاتێکی تاكڕەو نیمچە یان هەر زۆر دیکتاتۆر و ڕادیکال کەوتۆتە قەیران ، واش پێدەچێت ئەمجارەیان وەك کۆتایی هەشتاکانی سەدەی بیستەمدا بکەوێتە ژێر قەیرانێکی ئابووری وسیاسی وکۆمەڵایەتی مەزن که ئەو کات هێزی جولاند وکۆمەڵگای نێودەوڵەتی به تایبەت زلهێزەکان لێی هاتنه دەنگ وفشاریان بۆ درووستکرد وجیهان بەرەیەکی دژ به چین ڕاگەیاند .. شاری (وەهان )هەمیشە لەسەر زاری ئەمرییکەیەکان دەووترێتەوە ئاخۆ زۆر ناوهێنانی لەلایەن بەرپرسانی ئەمریکا دەبێتە جەنگی ڕاستەقینه نێوان دوو وڵات که هەردوولایان لەگەڵ سێ وڵاتی تردا له ئەنجوومەنی ئاسایشی نێودەوڵەتی سەرۆکایەتی وسەرپەرشتی جیهان دەکەن یان ئەوەتا به دیپلۆماسیەت و سەوداکردن وبەرژەوەندخوازی وقەرەبووکردنەوە بەردێك لەسەر ئەم بابەتەدا دادەنريت یان ئاوێك بەسەر ئەو ئاگرە هەڵنەگیرساوە دادەکرێت ونێوان خۆیان چارەسەر دەدۆزنەوە .\nچونکه کێشە وقەیرانەکانی ئێستای جیهان یەکجار زۆرن و تووانای بەرەنگاربوونەوەی ئەستەمه، هەر بۆیە نازانرێت ئاخۆ داهاتووی پەیوەندییەکانی نێوان ئەمریکا وچین ( وەهان) یەکلایی دەکاتەوە که ئەمریکییەکان زۆر بێزارن لەم ناوە یا ئەوەتا وەك ئەوەی دەزگای هەواڵگری چینی لەم هەفتەیەدا به ووردی لێی کۆڵیوەتەوە که جیهان بەشیوەیەکی گشتی لەوڵاتەکەیان تووڕەیه، که بەپێی بۆچوونیان چین بۆتە هۆکاری زیان گەیاندن به ژیان وگووزەرانی مرۆڤایەتی مرۆڤ لەسەرتاسەری جیهاندا، چونکه له مێژووی هاوچەرخدا هیچ پەتایەك وەك ئەوەی ئەمجارە ژیانی نەوەستاند ، هەر بۆیه ئەمریکا لەسەرەتاوە به جدییەوە وەریگرتووە ئێستاش پێدەچێت (چین) یش به جدییتر وەردبگرێت.


یەک شەممە, 22. 9. 2013\tمستەفا هیجری\nمستەفا هیجری سکرتێری گشتیی حیزبی دێموکراتی کوردستان ئێران بەبۆنەی هاتنی ساڵی نوێی خوێندن (١٣٩٢ ـــ ١٣٩٣)ی هەتاوی لە ئێران، پەیامێکی بڵاو کردەوە.\nمامۆستا تێكۆشەرەكان !\nقوتابی و خوێندكارە بەڕێزەكان !\nدایك و بابە زەحمەتكێشەكان !\nئەوا ساڵێكی دیكەی خوێندن لە تەمەنی رێژیمی كۆماری ئیسلامی، رێژیمی قەیرانخولقین و دژی ئازادی دەست پێ دەكاتەوە، بەو هۆیەوە قوتابخانەكان، دانشگاكان و بنەماڵەكان جموجۆڵێكی تایبەتییان تێدا پێك دێ و بە میلیۆنان لە قوتابی و خوێندكار روو دەكەنە خوێندنگاكان بەو هیوایەی داهاتوویەكی باشتر بۆ خۆیان دەستەبەر بكەن. دایك و بابەكانیش كە پشتگری بەوەفای بنیادنانی ئەو داهاتوویە بۆ رۆڵەكانیانن، بە تەحەموڵی رەنج و كاری بەردەوام تێدەكۆشن هەزینەی پێداویستییەكانی خۆشەویستەكانیان دابین بكەن.\nئەو ساڵیش لە جیاتی خوێندن بە زمانی دایك، رۆڵە خۆشەویستەكانیان بە ناچاری خوێندن و قسەكردن بە زمانی فارسییان بە سەردا دەسەپێنن، زمانێك كە لێی بیگانەن. تەنانەت رێژیم دوای تێپەڕ بوونی دەیان ساڵ لە پەسندكردنی مادەی ١٥ یاسای بنچینەیی خۆی كە لەوێدا مافی خوێندنی بە زمانی دایكی بە یاسایی داناوە، ساڵی خوێندنی ١٣٩٢ ــ ١٣٩٣ هەر بەشێوەی پێشوو درێژەی دەبێ.\nئێزنم بدەن لەلایەن رێبەرایەتیی حیزبەكەمان، حیزبی دێموكراتی كوردستانی ئێرانەوە بەو بۆنەوە گەرمترین پیرۆزبایی پێشكەش بە هەموو ئێوە قوتابییان و خوێندكاران، تێكۆشەرانی رێگای زانست و فێربوون، مامۆستا زەحمەتكێش و نیشتمانپەروەرەكان و دایك و بابەكان بكەم. ئێمەش هیوادارین كە رەنجی دایك و بابەكان و مامۆستا تێكۆشەرەكان لە لایەك و خۆماندووكردنی قوتابی و خوێندكارەكان لەلایەكی دیكەوە ببێتە هۆی پەروەردەبوون و پێگەیشتنێكی ئەوتۆ كە بتوانن داهاتوویەكی پڕ لە بەختەوەری بە بێ دەسەڵاتی رێژیمی كۆماری ئیسلامی، بنیات بنێن.\nهەرچەند ئێوە ساڵانێكە لەژێر سێبەری رێژیمێكدا خوێندنتان تێپەڕ كردووە و شارەزایی تەواوتان بە سیاسەتی دژی زانست و پەروەردەی پێشكەوتووی كۆماری ئیسلامی هەیە، بەو حاڵەشەوە ئەم كاتەمان بە گونجاو زانی وەكوو مامۆستایەكی پێشووی ئاشنا بەدەرس و قوتابخانە ئاوڕێك لە هەلومەرجی ئیستای خوێندن لە ئێران بدەینەوە.\nلە ئێوە شاراوە نییە كە مەبەستی رێژیمی كۆماری ئیسلامی لە قوتابخانە و دانشگا پێگەیاندن و پەروەردەكردنی گەنجەكانی وڵات بە هزر و بیری پێشكەوتنخوازی و سەردەمیانە و داهاتوویەكی گەشاوەتر نییە، بەڵكوو جەمسەری هەموو تێكۆشانی لەو پێوەندیەدا دەگەڕێتەوە سەر پەروەردەكردنی جیلێك لەسەر بنەمای عەقڵییەتی دواكەوتوو، بۆ ئەوەی بتوانێ دەسەڵاتداری خۆی لە داهاتووشدا بەسەر خەڵكدا درێژە بدا، بۆ ئەوەی جیلێكی ملكەچ تەحویلی كۆمەڵگا بدا كەلە جیاتی بیر كردنەوە لە ژیان بە ئازادی، ببنە پێچ و مۆرەیەك بۆ ماشینی سەركوت و دیكتاتۆری ئەو رێژیمە. ناوەڕۆكی كتێبەكان، چاوەدێری كردنی وردی هەڵسوكەوتی قوتابی، خوێندكار و مامۆستا لە قوتابخانە و دانشگاكانیان و ناچاركردنیان بە بیر كردنەوە و هەڵسوكەوتێك كە لای رێژیم پەسەندە، دەركردن و سزادانی ئەوانەی كە كەمترین گومانیان لەسەر بێ، یان بێبەش كردنیان لە خوێندن دەیان ساڵە بەسەر فەزای خوێندنگاكاندا زاڵە. رێژیم بۆ بەڕێوەبردنی ئەم بەرنامە دژی مرۆڤایەتییە لە هەموو توانای خۆی كەڵك وەردەگرێ. دابین كردنی قەڵەم و دەفتەر كە دروشمەكانی ئیسلامی حكوومەتی، یان وێنەی بە ناو شەهیدەكانیانی لەسەرە بە بێبەانبەر بە تایبەت لە گوندەكان بە ناوی یارمەتی وەڕ خستنی كاروانی راهیانی نوور كە لەودا منداڵان بە زۆری دەبەن بۆ چاوپێكەوتنی شەڕگەكانی رێژیم كە لەوێدا ژمارەیەكی زۆر لە لاوەكانی ئەو وڵاتەیان بە كوشت داوە، وەك نموونەگەلێك لەو سیاسەتانەن كە بەسەر لاوەكانیدا دەسەپێنن بەو هیوایەی میشكیان بشۆنەوە. لە ساڵی ١٣٦٨ هەتا ١٣٩٠، ١٠٠ كەس لەو قوتابییانە لە كاروانی راهیانی نوور لە رووداوەكانی هاتووچوودا بریندار و ٧١ كەسیان كوژراون، تەنیا لە ساڵی خوێندنی رابردوو ٢٦ كەس لەو سەفەرانەدا گیانیان لەدەست دا.\nسەرەڕای ئەوەی كە رێژیم لەو بەرنامانەیدا بە ئاكام نەگەیشتووە‌و رۆژبەرۆژ زیاتر دەكەوێتە بەر رق و بێزاری لاوەكان، بەڵام بەو حاڵەشەوە و بە بێ لەبەر چاو گرتنی خەسارە گیانییەكان ئەو بەرنامانە هەروا درێژەیان هەیە.\nئیمكانات و پێداویستییەكانی قوتابخانەكانیش بۆ خۆی تراژیدییایەكە، بێجگە لەوەی كە لەبەر كەمیی بینا زۆربەی قوتابخانەكان بە شێوەی دوو شیفت و سێ شیفت بەڕێوە دەچن كە شوێندانەریی نێگەتیڤی زۆری لەسەر خوێندن و پێشكەوتنی قوتابییان پێك هێناوە، شێوەی گەرمكردنی قوتابخانەكانیش دەگەڕێتەوە بۆ سەردەمانێكی زوو، ئەوەش بۆەتە هۆی ئەوەی لە وەرزی زستاندا رۆژانە خەبەری ئاور گرتنی قوتابخانە و قوتابییان لێرە و لەوێ ببیستین. لە ساڵی ١٣٦٧ی هەتاوییەوە هەتا ١٣٩١ لە شوێنە جیاجیاكانی ئێران سەرجەم ٧٢ قوتابی و مامۆستا بەهۆی ئاورگرتنی قوتابخانەوە بریندار و چوار قوتابیش گیانیان لە دەست داوە، كە باسی ئەم رووداوە تاڵانە دەكەین، ئاورگرتنی قوتابخانەی شیناوێی پیرانشارمان بیر دێتەوە كەلە بەفرانباری ساڵی پار رووی دا و ٢٨ قوتابیی كچ بریندار بوون دوو قوتابیش گیانیان لەدەست دا، ئەو رووداوە هەموو كوردستانی ماتەمبار كرد.\nبەڵام دەردی سەرباری هەموو ئەو كەموكۆرییانە بارودۆخی ژیان و گوزەرانی مامۆستایانە، لە وڵاتێك كە ئێستا هەر بە وتەی كاربەدەستانی رێژیم ئاستی ئاوسانی دراو گەیشتووەتە ٣٩% رادەی مووچەی مامۆستایان ئەوەندە كەمە كەلە زۆر شوێن تەنانەت بەشی كرێ ماڵەكانیان ناكا، مووچەی ئیزافەكاری لەگەڵ ئەوەی زۆر كەمە زۆر جار ٥ هەتا ٦ مانگ وەدوا دەكەوێ. هێندێك یارمەتیی ماڵی بۆ مامۆستایان بە شێوەی فەرمی لەبەرچاو گیراوە وەك، بیمە تەڵایی، حەقی نیشتەجێ بوون و هێندێكی دیكە، یان نایان دەنێ یان بە كەموكورتی و چەند مانگ جارێك وەرێ دەگرن. ئەوە وەزعی ئابووریی ئەو مامۆستایانەیە كە بە شێوەی فەرمی دامەزراون، بەڵام لەوان خراپتر وەزعی ئەو بەشە لە مامۆستایانەیە كە بە شێوەی ''حق التدریس'' بە مووچەیەكی زۆر كەمتر و بە بێ بیمە و ئیمكاناتی دیكە كار دەكەن و زۆر جاریش بە بەهانەی سەیر و سەمەرەوە كارەكانیان لێ وەردەگرنەوە.\nوەزعی ناڵەباری ژیان، داهاتی كەم و خەرجی گرانی گوزەران كە رۆژبەرۆژیش دەچێتە سەرێ بۆەتە هۆی ئەوەی مامۆستایان بۆ دابین كردنی لانیكەمی ژیانیان لە رۆژدا ٢ ــ ٣ كار بكەن، ئەوەش بۆەتە هۆی ئەوەی كە كاری مامۆستایەتی وەك كارێكی لاوەكی چاو لێ بكرێ و شوێندانەریی نەرێنی لەسەر رادەی فێركردن دابنێ.\nخۆشەویستان ئەوەی باسمان كرد كورتەیەك لەو هەموو نەهامەتی و كەند و كۆسپانەیەكە كە قوتابی و مامۆستا لە وڵاتی ئێمەدا رۆژانە لەگەڵی بەرەوڕوو دەبنەوە.\nرەنگە پرسیارێكی سەرەتایی لێرەدا ئەوە بێ كە وڵاتی ئێران بەو هەموو داهاتە زۆرەی نەفتەوە بۆچی دەبێ خەڵكەكەی بەتایبەت قوتابی و مامۆستاكان كە بنیات كردنی داهاتووی ئەو وڵاتە لە سەرشانی ئەوانە، لە هەڵومەرجێكی ئاوا دژواردا ژیان بەسەر بەرن؟\nوڵامی ئەو پرسیارە بۆ خۆی باسێكی زۆر هەڵدەگرێ، بەڵام بە كورتی دەڵێین سەروەت و سامانی ئەو وڵاتە كە دەبێ بۆ ئاوەدان كردنەوە، فەراهەمكردنی هەڵی كار و ژیانێكی شیاوی ئەم سەردەمە بۆ هەموو تاكێكی كۆمەڵگا بە تایبەت پەروەردە سەرف بکرێ، سەرفی شەڕێكی ماڵوێرانكەر لە سووریە دەكرێ بۆ پشتیوانی لە بەشار ئەسەدێك كە بە وتەی ئەنجومەنی ئاسایشی نەتەوەیەكگرتووەكان هەتا ئێستا زیاتر لە سەد هەزار كەس لە هاووڵاتییانی خۆی تەنانەت بەچەكی شیمیایی كوشتوە، بە سەدان هەزار كەسی بریندار كردووە، وڵاتەكەی وێران كردوە‌و، ١ لە ٣ی خەڵكەكەی لە ترسان وڵاتیان بەجێ هێشتوە. سەرفی پڕچەك كردن و بەهێز كردنی حیزبوڵڵای لوبنان دەكرێ و دەچێتە كیسەی تاقمە تیرۆریستەكان لە ناوچە و جیهاندا.\nلە نێوخۆی وڵاتیش هەموو ئاگادارن كە چۆن دەسەڵات بەدەستەكان بەر بوونەتە بەتاڵان بردنی دارایی ئەو وڵاتە كە نانی ئەو خەڵكەیە.\nبەڵی خۆشەویستان ئێستا هەموو دارایی و داهاتی زۆر و زەوەندی ئێران، سەرفی كوشتن و وێرانی لە دەرەوەی وڵات و دزی و تاڵانی دەسەڵاتداران لە ناوخۆ دەبێ. رزگاری لەم رۆژڕەشییە پێویستیی بە وریایی و یەكگرتوویی هەیە هەتا بتوانین ئەو سیستمە دەسەڵاتدارییە لە ئێران لابەرین و حكوومەتێك بنیاد بنێین كە هێ خۆمان بێ و لە خزمەتی خەڵكدا بێ.\nلەو پێوەندییەدا هەموومان ئەركمان لەسەر شانە، بەڵام ئەركی مامۆستایان لە لایەك و خۆێندكار و قوتابییان وەك توێژی لاوی كۆمەڵگە قورسترە، با هەموومان ئەركی خۆمان بە باشی بەڕێوە بەرین و بنواڕینە داهاتوویەكی گەش بە دوور لە زوڵم و زۆرداری رێژیمی دیكتاتۆری كۆماری ئیسلامی، ئێمەیش دەتوانین بەو داهاتوویە بگەین هەروەك چۆن گەلانی دیكە پێی گەیشتن.\nبە هیوای ئەو رۆژانە\nهەر سەركەوتوو و لە بەڵای رێژیم بە دوور


کوردیپێدیا - 22-07-2020\n📅 22-07-2020 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nسلێمانی، لە دژی داگیرکاریی دەوڵەتی تورک رێپێوان کرا\n- سەما عایشەئۆغلوسەما عایشەئۆغلو ئەندامی ئەنجومەنی شارەوانی هەدەپەهەدەپەی ناوچەی هەواگی شاری روحاروحا لە لایەن هێزەکانی پۆلیسی تورکەوە دەستگیر کرا.\n- دادگای سزا قورسەکانی وانوان لەبارەی هەڵکردنی ئاڵای کوردستان بڕیاریدا و رایگەیاند، هەڵکردنی ئاڵای کوردستانئاڵای کوردستان بە واتای بانگەشەکردن بۆ پەکەکەپەکەکە نایەت؛ دادگای ئەرزەڕۆمئەرزەڕۆمیش بڕیارەکەی پەسندکرد.\n- وەدات داغ راوێژکاری راگەیاندنی هەدەپە بانگهێشکرابوو بۆ لقی سیاسی تاوەکو هەندێک پرسیاری لێ بکەن، بەڵام دوای ئەوەی چووە لقی سیاسی لەلایەن هێزە ئەمنییەکانەوە دەستگیرکرا.\n- بەپێی راپۆرتی گەیشتوو بە رێکخراوی مافی مرۆڤی هەنگاو، دارا ڕەشیدی تەمەن 49 ساڵ و خەڵکی سەردەشتسەردەشت لەلایەن لقی سێهەمی دادگای شؤڕشی ئورمیە بە سەرۆکایەتی دادوەر ”نەجەف زادە“ بە تۆمەتی “ئەندامەتی و هاوکاری حیزبی دێمۆکراتی کوردستانی ئێران“ حوکمی 10 ساڵ بەندکرانی بە سەردا سەپا.\n- فڕۆکە جەنگییەکانی دەوڵەتی داگیرکەری تورک بە چڕی بۆردوومانی سنووری شارەدێی باتیفاباتیفای سەر بە شارۆچکەی زاخۆزاخۆیان کرد.\n- مینێکی دژەکەسی لە جۆری ڤالمارا لە کوێستانەکانی بەردەبووکی شارۆچکەی چۆمانچۆمان بە هاونیشتمانییەکدا تەقییەوە و بەهۆیەوە گیانی لەدەستدا.، ئەو کەسە ناوی دڵشاد عەبدولڕەحمانە و تەمەنی 43 ساڵە.(بڕوانە فایلی پەیوەندیدار)\n- لە 24 کاژێری رابردوودا دوو هەزار و 295 پشکنینی کۆرۆنا کراون، ئەنجامی پشکنینی 210 کەسیان پۆزەتیڤ بوون؛ هاوکات 143 تووشبوو چاکبوونەتەوە و 12 تووشبووش گیانیان لەدەستداوە.\n- بەڕێوەبەری نەخۆشخانەی رزگاری لە هەولێرهەولێر رایگەیاند، 130 تووشبووی کۆرۆنا کە لە نەخۆشخانەکەیاندا خەوێندراون تەندروستیان ناجێگرە و دەشڵێت نزیکەی 10رۆژە لە لووتکەی نەخۆشییەکەداین. بەپێی دوایین ئاماری وەزارەتی تەندروستیی هەرێمی کوردستان کە ئێوارەی رۆژی 21ی تەممووز بڵاوکراوەتەوە، تائێستا سێ هەزار و 73 کەس لە سنووری پارێزگای هەولێر تووشی کۆرۆنا بوون، دوو هەزار و 92 لەو تووشبووانە چاکبوونەتەوە و 80 تووشبووش گیانیان لەدەستداوە. لەسەر ئاستی هەرێمی کوردستانیش، تائێستا 11هەزار و 361 کەس تووشی کۆرۆنا بوون، لەو ژمارەیەش شەش هەزار و 166کەسیان چاکبوونەتەوە و 432 کەسیش گیانیان لەدەستداوە.\n- لە چوارچێوەی ناڕەزایەتی دژ بە داگیرکارییەکانی دەوڵەتی تورک، بە دەستپێشخەریی ڕێکخراوی ژنانی ئازادی کوردستانڕێکخراوی ژنانی ئازادی کوردستان- ڕژاکڕژاک و بە بەشداریی دەیان ژنی چالاکوان و هونەرمەند و دانیشتوانی شاری سلێمانیسلێمانی، رێپێوانێکی بەرفراوان دەستیپێکرد.\n- وەزیری بازرگانی هەرێمی کوردستان رەتیدەکاتەوە کە ئاگاداری بوونی دەروازەی نا فەرمی بێت لە سنوورەکان کە لەلایەن هێزی چەکدارەوە بەڕێوەببرێن و ئەوەش دەخاتەڕوو کە حکومەتی عیراق بە پێی دەستوور دەتوانێت دەروازە سنوورییەکانی هەرێمی کوردستان کۆنترۆڵ بکات.\n- لیژنەکەی وەزارەتی ناوخۆوەزارەتی ناوخۆ بۆ لێکۆڵینەوە لە دۆسیەی گیان لەدەستدانی سێوان قادرسێوان قادر و منداڵەکانی کارەکانی تەواو کرد و هەموو بەڵگەکانیشی رەوانەی دادگا کردووە. سەرۆکی لیژنەکەش دەڵێت هەموو بەڵگەکان گەواهیدەرن بۆ تاوانبارکردنی تۆمەتبارەکە، داواش لە دادگا دەکات بڕیاری دادپەروەرانە لەسەر دۆسیەکە بدات.\n- سوپای داگیرکەری تورک لەسەر رێگای ئێم-4 لە نێوان ناوچەی عەین عیسا و چەلەبیە-دا دەستڕێژی گوللەی لە ئۆتۆمبێلێکی هاوڵاتیانی مەدەنی کرد. لە ئەنجامدا هاوڵاتییەکی بە ناوی ئەحمەد عەلی تەمەن 25 ساڵ خەڵکی گرێسپی، برینداربووە.(بڕوانە فایلی پەیوەندیدار)\n- ئەڵمانیا ئامادەکاری بۆ سەندنەوەی رەگەزنامەی وڵاتەکەی لە نزیکەی یەک ملیۆن هاووڵاتیی بە رەگەز تورک دەکات، ئەمەش دوای ئەوەی ئەو تورکانە دووبارە رەگەزنامە تورکییەکەیان بە نهێنی و بەبێ پرسکردن بە دەسەڵاتدارانی پەیوەندیداری ئەڵمانیا بەدەست هێناوەتەوە و رەگەزنامەی ئەڵمانیشیان هەر لەلایان ماوەتەوە.\n#سەما عایشەئۆغلو | #هەدەپە | #روحا | #وان | #ئاڵای کوردستان | #پەکەکە | #ئەرزەڕۆم | #سەردەشت | #باتیفا | #زاخۆ | #چۆمان | #هەولێر | #ڕێکخراوی ژنانی ئازادی کوردستان | #ڕژاک | #سلێمانی | #وەزارەتی ناوخۆ | #سێوان قادر |\n 📡 ماڵپەڕ | 🏳 کوردیی ناوەڕاست | ماڵپەری رووداو - 22-07-2020\n 📡 ماڵپەڕ | 🏳 کوردیی ناوەڕاست | ماڵپەری ئاوێنە - 22-07-2020\n 📡 ماڵپەڕ | 🏳 کوردیی ناوەڕاست | ماڵپەری کوردستان 24 - 22-07-2020\n1. 👁 تۆپبارانەکانی تورکیا زیانیان بە ژینگە و ئاژەڵە کێوییەکانی شێروان مەزن گەیاندووە\n2. 👁 تەڤ-چاند: هۆزانڤان سەرحەد هۆنەرمەندێکی دڵسۆزی گەلەکەی بوو\n3. 👁 لە چوارچەلا و چەلێ 7 داگیرکەر سزا دران\n4. 👁 هێزەکانی ڕزگاری عەفرین: لە عەفرین و عەزاز 4 داگیرکەر کوژران\n5. 👁 وەزارەتی ناوخۆ وردەکاریی چۆنیەتی چوونی دالیا مەحموود بۆ تورکیا بڵاودەکاتەوە\n6. 👁 ڕاگەیاندراوی ژمارە(148) وەزارەتی تەندروستی حکومەتی هەرێمی کوردستان\n7. 👁 یەپەسە – ژن بۆ حەفتانین چالاکی ئەنجامدا: 9 پۆلیس برینداربوون\n1. 👁 سەما عایشەئۆغلو\n👌 ئەم بابەتە لەلایەن: (زریان سەرچناری)ەوە لە: Jul 22 2020 2:01PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jul 23 2020 9:45AM باشترکراوە\n📷 فایلی وێنە 1.0.1 58 KB Jul 22 2020 6:09PM هاوڕێ باخەوان


مێژووی كۆچی مێژوویی مەریوان\nلە شۆڕشی ژمارە 8 ئاوا باسی ئەم حەرەكەتە سیاسی و كۆمەڵایەتییە مەزنە، واتە كۆچی مێژوویی خەڵكی مەریوان كراوە: "كۆچی مێژوویی شاری مەریوان، رێكخستنی كۆر و كۆمەڵە كرێكارییەكان، یەكیەتی جوتیاران، پێكهێنانی جەمعیەتە دێمۆكراتیكەكان، جەمعیەتەكانی ژنان و رووناكبیران، خەباتی لێبڕاوانە لە دژی كۆنەپەرەستانی ناوچەكە و بزووتنەوەیەكی بەربڵاوی سیاسی لە سەراسەری كوردستان، رێگاخۆشكەرێكی واقیعی بوون بۆ رووبەرووبوونەوە لەگەڵ هێرشی بەربڵاو و سەراسەری رژیم، كە كۆمەڵە لە راگەیاندنێكدا لە 28ی گەلاوێژی 1358 لەژێر نێوی خەڵكی كورد لە مەیدانی تاقیكردنەوەدا (خلق كرد در بوتە ێ‌زمایش) قەوارەیەكی مێژوویی و بەرەنگارییەكی دڕێژخایەن و جەماوەری پێدا."\nهەموو خەڵك دەیانزانی كە بە گەڕانەوە و زاڵبوونی هێزەكانی رژیم، ئەو بارودۆخە، كە خاوەنی فەزایەكی ئازاد و چالاكی سیاسی بوو، لە ناكاو لەناودەچیت و بەكرێگیراوان و سەرۆك عەشیرەتەكان، سەرلەنوێ دەسەڵات بە دەستەوە دەگرن. بەو ئەزموونانەی كە خەڵك بەر لە راپەڕینی 57 لەم تاقمە بوویان، باش دەیانزانی كە چ ژیانێكی وێرانیهێنەریان بە سەردا دەسەپێنن، بەم هۆیەوە سەرەڕای ئەو هەمووە گیر و گرفتێك، خەڵك بەر هەر شێوەیەك لە بەرامبەر هێزەكانی كۆماری ئیسلامی، حازر بە بەرەنگاری و مقاومەت بوون. دەنگدانەوەی كۆچی خەڵكی شارێك بە خێرایی لە ئێران و لە رێگەی چاپەمەنییەكان بڵاوببوەوە و ژمارەیەكی زۆر لە رێكخراوە چەپ و ئازادیخوازەكان پشتیوانی خۆیانیان لەم جووڵە بەرینە كۆمەڵایەتییە راگەیاند و ئەم كارەش ببوەوە هۆی پشتیوانی خێرا لەم رووداوە(كۆچ.)\nجەمعیەتی دیفاع لە ئازادی و ئینقلابی سنە، بۆ پشتیوانیكردن لە خەڵكی مەریوان، خۆپیشاندانێكی گەورەیان لە سنە بەرەو مەریوان رێكخست و دوای ماوەی پێنج رۆژ پەیوەست بوون بە خەڵكی ئازادیخوازی مەریوان. دوو رۆژ دوای ئەمە خەڵكی شارەكانی مەهاباد، سەردەشت، سەقز، بانە و بۆكان بۆ پشتیوانیكردنی داخوازییەكانی خەڵكی مەریوان، رێگای 180 كیلۆمێتریان بڕی و گەیشتنە شوێنی كۆچەكە. لە شارەكانی دیكەی ئێرانیش پەیامی پشتیوانی لە خەڵكی مەریوان و ویستەكانیان یەك لە دوای یەك دەگەیشت. رژیم هەروەها درێژەی بە سیاسەتەكانی خۆی دەدا، لەلایەكەوە خەڵكی دەترساند و هەڕەشەی شەڕیانی لێدەكرد، لەلایەكی دیكەشەوە درێژەی بە وتووێژەكانی لەگەڵ شۆرای كۆچەكە دەدا. بە سەرنجدان بەخەڵكیبوونی كۆچ و هەر وەها دەنگدانەوەكەی لەهەموو شوێنێك، هێرشی نیزامی بە قازانجی دەوڵەت نەبوو و هەموو هەوڵێكیشی ئەوە بوو كە بە هەر شێوەیەك بێ، خەڵك لە درێژە بە كۆچ پاشگەز بكاتەوە و كۆچەكەی بە شتێكی مەحاڵ ناو لێدەبرد و زۆرجاریش ئینكاری دەكرد. بەڵام خەڵك سووربوون لەسەر درێژەدان بە كۆچ و داواكاری و ویستەكانیان، بۆیە چارەسەری پرسەكان لەگەڵ وتووێژەكان گرێی خواردبوو.


نوسینی: کوێستان محەمەد\nرەنگە زۆرینەتان خوێندنەوەتان بۆ ئەم بابەتە ناشرین بێت لە ناونیشانەکەیەوە یان کۆمینتی نا دروستی لەسەربەن لەبەر ئەوەی بە رووکەش لەم پرۆسەیە دەروانن بی ئەوەی چووبیتنە ناو ناوەڕۆک و کڕۆکی خودی پرۆسەکە چۆن و بۆچی ئامانجێک ئەنجامدەدرێت ؟\nلێرەدا بیرو پۆچوونی چەندین فەیلەسوفو بیرمەندتان بۆ دەخەینە روو کە بۆچی ئەم پرۆسەیە ئەگەر نا ئاکارییە بۆ ؟\nلەمبارەیەوە بیرمەندو کۆمەڵناس د، ئەنوشە دەڵێت هاوسەرگیری هێندە هەستگیریی و تواندننەوەیە لە یەکدیدا هێندە پەیمانێکی نوسراو نییە، وەک چۆن بڵێیت من سی ساڵ بارمتەم یاخود ئەبێ هەموو شتێک قبووڵکەم لەپێناو ئەوەی چاک بێت کەسێک چ نێر چ مێ لێرەشەوە بۆمان دەردەکەوێت کە زەواج پێش گرتنی گرێبەستێکی نوسینەکەی دەبێت گەورەترین هۆکار هەبێت بۆ سەرخستنی ئەویش خاڵی تێگەیشتن و حاڵی بوونە کەسی یەکەم لە دووەم خۆ ئەگەر خاڵی تێگەیشتن نەما وردە وردە دەبێتە بابەتێکی پرۆتۆکۆڵی کە تەنها کاغەزێک بەیەکێوە بەستوون و گەر فشاری دەورو بەر نەبێت هەر دەمێکبوو لەیەک جیادەبوونەوە.\nهەندێک لەبیرمەندان دەڵێن، خودی پرۆسەی هاوسەرگیری بە تەنها ئاکاریە ئەوەی نا ئاکاریە وردەکارییەکانێتی و ناوەرۆکییەتی یان ئەوەی دەوروبەرو ژیانی هاوسەری لێت داوا دەکات هەر بۆیە منیش لێرەدا دەڵێم هاوژین گیری نەکردەیکی ئاکارییە نە نائاکاریە بەڵکو لەسەر ئەو چوارچێوە دەوەستێت کە تیایدا دەکرێتە واقع ،\nبۆ نموونە چەندین پرۆسەی هاوسەرگیری سەرکەوتوومان هەیە چەند پرۆسەی بە زۆرە ملێ مانەوە سەرکەوتوومان هەیە و چەندیش نا سەرکەوتوون کە پرۆسەکە لە حاڵێکدا بە کۆتا هاتوون لە نەتیجەی کەم ئیدراکی نا تێگەیشتن، کەسانی پابەند خاوەن مۆڕاڵن لە هەموو پرۆسەیەکی پەیوەندیدا بەڵام کەسانی ئارەزووباز لە خولگەی حەزو ئارەزوودا دەسڕوێنەوە گەر چی هەر دوو پرۆسەکە لە کرداردا یەکن ئەوەی جیایان دەکاتەوە گرێبەستێکی یاساییە بۆ پاراستنی ماف نەک بە بارمتە گرتن و خاوەنداریکردنێکی ئەبەدی، لێرەوە بەو ئەنجامە دەگەین کە هاوسەرگیری واتا خۆشگوزەرانی یەکدی قبوڵکردن تێگەیشتن لە جوڵەو ئازاری و هەڵوێستی بەرامبەر نەک سەنگەر گرتن لەیەکدی و شکاندنەوە و ڕوخانی کەسی باڵادەست بۆ کەسی کەم دەست و کەم تواناتر.\nهەندیک لە فەیلەسوف و بیرمەندەکان دەڵێن هاوسەرگیری لە پیناو سیکسدایە واتا مرۆڤێک ئەوی کە دەخاتە ژیر هەیمەنەی خۆیەوە لە پێناو وەرگرتنی چیژی جەستەیی واتا مرۆڤێک مرۆڤێکی کە دەکاتە بارمتە لە پیناو چیژەکانیدا بەلام بەشیوەیەکی فەرمی کە ئەمەش بەڕای زۆرینەی کۆمەڵناسان هەڵەیە نابیت مرۆڤ بەرامبەر بە یەک ئەنجامی بدات لە دەرەوەی چوارچێوەی سۆزداریدا بۆیە پرۆسەکە بە بی ڕەوشتی ناوزەد دەکەن کەمرۆڤ نابێت کۆیلەبکرێت لە پێناو ئارەزووەکانیدا چ نێر بێت یان مێ چونکە لە نێوان دووکەوانەدا دەچێتە چوار چێوەی بەکار هێنانەوە، وهەر کات بەکارهێنانەکە نەما کەسی بەرامبەر ناشرین دەکرێت و جۆرەها ناوەناتۆرە و قسەی نەشیاوی بۆ دروست دەکات ئەم دیاردەش لە کۆمەڵگەی کوریدا زۆر زەقە کاتێک کوڕێک لەکچێک جیادەبێتەوە یاخود مێردێک لە ژنەکەی هەوڵدەدات بە هەموو جۆرێک ناشرینی بکات کە ئەمەش دوورە لە پاساوە ئەخلاقییەکان هەر چەندە ئەخلاقیش خودی خۆی ڕێژەیی لە مرۆڤدا بە پێی مەسڵەحەت چوارچێوەدار دەکرێت ئەمەش دووبارە نائاکارییه.\nهەندێک لەو بیرمەندانە دەڵین هاوسەرگیری لە پێناو منداڵبوون و وەچە خستنەوەیە، بۆیە دیسانەوە بە بارمتە گرتنی مرۆڤیکە لە پیناو سک پرکردن و منداڵ خستنەوە واتا نابیت مرۆڤ مرۆڤ بە کار بینێت لە ڕووی جەستەوە بۆیە پرۆسەکە بە نا ئاکاری ناوزەد دەکەن گەر تەنها بە موجەڕەدی بۆ نەسل بێت چونکە تاک مافی پێشێل دەکرێت کەزۆرجار مێینەش لەسەر جۆری ڕەگەزەکەی تاوانبار دەکرێت لەم لایەنەوە.\nئەو بیرمەندانەی کە دەڵێن هاوسەرگیری خودی خۆی رەوشتیە لەبەر ئەوەی رەنگە ئەو دوو کەسە بژاردەی خۆیان بێت ئەو ژیانە بەڵام ئەوەی بی رەوشتی دەکات ناوەرۆکەکەیتی کە بریتین لەم چەن خاڵەی لای خوارەوە.\n- هەست و شعور سیفاتیکی هەلبژیردراو نین واتا ئەم سیفاتانە رەهاو ئازادن بەلام هاوسەرگیری لە چوار چیوەدراوو لەقاڵبدراویان دەوێت کەلەبچەیان دەکات بە حەزو ویستی هەریەک لەو دوو هاوژینە هەلسوکەوتی پیبکەن واتا وا دەکەن کە شعورو هەست خولگەی لە بازنەی خۆی تیکچێت بە هۆی ناتێگیشتنی خودی هوژینەکان یاخود دەورو بەر،\n- هەرچەندە هاوژین گیری لەسەر بنەمای خۆشەویستی و رێزی هەلبژاردەی دوو کەسەوە سەرچاوە دەگرێت بەڵام بە پێی ئەو ژیانەی دەیکەن بەریەکەوتن و کیشەو ناکۆکی دروست دەبیت واتا یەکێکیان لەمافیکی خۆی خۆشدەبێت بەناچاری لەبەرامبەردا ئەوی کەش لە مافیکی خۆی خۆشدەبێت کە ئەم مامەڵەش لە مامەڵەیەکی بازرگانی دەچێت زیاتر نەک ویستی،\n- هەموو مرۆڤێک ک مافی خۆیەتی پارێزگاری لە تەندروستی خۆی بکات بەڵام وەختیک هاوژینگیری دەکات ئیتر بەرپەرسیارێتییەکی گەورەتری دەکەوێتە سەرشان کە قورساییەکە رەنگە نەتوانی بەرگەی بگرێت لە رووی جەستەیی و فیکرییەوە شەکەتی دەکات کە ئەمەش پرۆسەی هاوسەرگیری دەخاتە ژێر پرسیارەوە دیسان\nلە کۆتاییدا ئەفڵاتوون و نیچەش لە بارەی پرۆسەی هاوسەرگیرییەوە دەڵێن ئاوێتەبوونی دووکەس بابەتێکی قورسو هەستیارە گەر هەستەکان و بیرەکان باڵا نەبن و نیچەش دەڵێت گەر نەتوانین مرۆڤێکی باڵا و نموونەی بێنینە سەر زەوی چۆن بوێری وەچەخستنەوەمان هەبێت، لێڕەوە دەڵێم کۆی ئەم پرۆسەیە چ لە چوارچێوەی خۆشەویستی چ لە چوارچێوەی زەواجد نابێت بەچاوی کڕین و فرۆشتنەوە تەماشای یەکتربکەین چونکە هەر پرۆسەیەک دوور لە تێگەیشتن و ئەقڵ و سۆز بێت بە بچوکترین هۆکارەکان کۆتایی پێ دێت و هەرەس دێنێت، چونکە مرۆڤ لە بنەمادا بۆ ئەوە دروست نەبووە یەکتر بەکار بێنیت لە پێناو بەرژەوەندیدا چ جەستە چ وەچە چ مادیی.


ریکخراوەی سازمانی ئیسرائیل کورد: 2017\nIraqi Shia Isis regime did purely genocide against Iraqi Sunni Muslims. as information we have received from Iraq.\nIraqi Shia Isis regime did purely genocide against Iraqi Sunni Muslims.\nas information we have received from Iraq.\nIraqi Shia Isis Terrorist Safavi has killed more than 278,000 Iraqi Sunni Muslims It is pure genocide against the Iraqi Sunni Muslim population civilians.\nfrom dyala, baghdad, faluja, al romadi, rotbah, hadiseh, takret, khalideh and mosul\n120000 Iraqi Sunni Muslim girls and women were raped by Iraqi shia military ali Khamenei gave words that Iraqi Shia Isis do so against Iraqi Sunni Muslim women.\nTherefore, we urge Jordan and Saudi Arabia to investigate what has happened to Iraqi Sunni Muslims of Iraqi Shia Isis Terrorist\nده‌زگای دۆستایه‌تی ئیسرائیل کورد kurdish israeli friendship kl. 01:21 No comments:\nده‌زگای دۆستایه‌تی ئیسرائیل کورد kurdish israeli friendship kl. 03:32 No comments:\nده‌زگای دۆستایه‌تی ئیسرائیل کورد kurdish israeli friendship kl. 03:13 No comments:\nسرچاوەیەکی ئاگادار لە شاری کەرکوک ئەم زانیاریانەی ناردوە بومان هەر دوای هاتنی وەزیری داخەلی عێراق بو کەرکوک هیزەکانی پولیسی فیدرال کە لە ئەسلدا هیزەکانی داعشی شیعەن ناسراو بە حشدی شعبی کە لە ژیر لیباسی پولیس دەین و خەلکی کەرکوک دەترسینن.\nWe condemn Iraqi terrorist and criminal forces that attacked a family in Khanaqin and killed 2 people of family members a father and son.\nIraqi criminal terrorist group hashd al shaabi and Iraqi criminal army together yesterday night attacked a family in xanaqin shia isi terrorist killed a dad and his son at home in xanaqin (khanaqin)\nBecause we urge the United Nations, usa, Russia, eu and Israel to protect the Kurdish people. You can only send strong and modern weapons to the Kurds to defend themselves.\nWe are coursing have a different culture they are arab we are very kind to disagree the United Nations and the United Nations Security Council stop the Iraqi criminal regime's forces that kill every day Kurdish kids and elderly\nده‌زگای دۆستایه‌تی ئیسرائیل کورد kurdish israeli friendship kl. 23:11 No comments:\nWarning we urge usa to stop Iraqi terrorist military ,,, as information we have received Iraqi terrorist group Shia Isis hashd al Shaabi wants to attack Kurdish forces in Mahmoudiye near the border between Syria and Iraqi Kurdistan\nهێزێکی سەر بە لاهور جەنگی لەگەڵ حەشدی شەعبی لە شەڕی پردێ بەشداری کردووە و هێزێکی مەڵبەندی کەرکووکی یەکێتیشیان لەگەڵدا بووە و برینداریان هەیە\nلە چوارچێوەی هێرشەکەی میلیشیاکانی حەشدی شەعبی و سوپای پاسداران بۆ سەر شارۆچکەی پردێ و ناوچەی (شێراوا)، هێزێکی سەر بە لاهور جەنگی کە ڕێککەوتنی لەگەڵ میلیشیاکانی حەشدی شەعبی کردووە، بەشدارییان کردووە.\nده‌زگای دۆستایه‌تی ئیسرائیل کورد kurdish israeli friendship kl. 14:15 No comments:\nده‌زگای دۆستایه‌تی ئیسرائیل کورد kurdish israeli friendship kl. 14:10 No comments:\nفه‌رمانده‌ى يه‌كه‌كانى حه‌فتاى هێزى پێشمه‌رگه جه‌عفه‌ر شێخ مسته‌فا رايگه‌ياند، بافڵ تاڵه‌بانى خيانه‌تى كرد و به شێوه‌ى تاكتيكى كشاينه‌وه و خاكه‌كه‌مان وه‌رده‌گرينه‌وه و له پێناو درووست نه‌بوونى شه‌ڕى ناوخۆ كشاينه‌وه.\nسفر حدر عبادی شیعه به عربستان سعودی و همزمان سفر مقتدا صدر به اردن پیامی میرساند که این بازی توسط رژیم آخوندی به راه افتاده است که برای سرکوب و آرام کردن سنیهای سرکوب شده در عراق متحدانی برای خود جمع و جور کنند و از سوی دیگر به آسانی کردها را سرکوب کنند این سفرها باید دست کم گرفته نشوند و باید دیپلماتهای کرد نیز در این رابطه هوسشان خیلی جمع کنند در چند روز پیش قاسم سلیمانی و حاج عباسی در این رابطه با حیدر عبادی و مسئولین عراقی نشست داشته اند و رژیم ایران در حال حاضر زیر منگنه ایالات متحده قرار گرفته است و عراق نباید منتظر ایران باشد بهش کمک کند باید عراق دست کمک بسوی دولتهای منطقه به فرمان خامنه ی دراز کند و سعی کنند روابط ایران با این کشور ها نیز خوب کند دولت عراق به نمایندگی ایران دارد عمل میکند و این در آینده روشن خواهند شد بیشتر این تحرکات برای سرکوب و بدست آوردن مشروعیت\nده‌زگای دۆستایه‌تی ئیسرائیل کورد kurdish israeli friendship kl. 14:06 No comments:\nBecause we urge the UN and the International Court to introduce Nuori al Maleki and Haider Al Ebadi as war criminals.\nWe call on the international tribunal to pursue and arrest any of Maliki's and Heydar Ebadi's oppressions for crimes against humanity.\nNuori al Maleki and Haidar al Ebadi committed for crimes against humanity in Kurdistan\nIraqi shia isis terrorist military committed for crimes against humanity in Kurdistan.\nTo burn the houses of Kurds\nTo burn the houses and shops belonging to the Kurds\nThe killing of unarmed and civilians in Kurdistan\nSeveral rape cases in Kirkuk and Toskhormato by the Iraqi army.\nThe kidnapping of the Kurds by Iraqi Army personnel and Shabbi.\nUnilateral attack by the Iraqi government against the Kurds while the Kurds invite Baghdad talk.\nIraqi shia isis terrorist army has violated all human principles in Kirkuk and Tuzxormatu against kurdish civilization\nده‌زگای دۆستایه‌تی ئیسرائیل کورد kurdish israeli friendship kl. 14:05 No comments:\nحیدر عیبادی جاشی خامەنەی تیرۆریستە و حشدی وحشی بەشیکە لە سوپای پاسدارانی ئیران\nده‌زگای دۆستایه‌تی ئیسرائیل کورد kurdish israeli friendship kl. 03:40 No comments:\nده‌زگای دۆستایه‌تی ئیسرائیل کورد kurdish israeli friendship kl. 03:37 No comments:\nعەلی خامەنەی سەرکردی رژیمی تیرۆریستی ئیران لە نامەیکدا داوای لە عیبادی کردوە کە لە نێوان ٢٤ کاتژمیردا هیرەش بکات سەر کوردستان\nسرکردهی رژیم تروریستی ایران نامه ی به حیدر عبادی مزدورش فرستاده است و از عبادی خواسته است به کردها حمله کند\nده‌زگای دۆستایه‌تی ئیسرائیل کورد kurdish israeli friendship kl. 03:29 No comments:\nقاسمی سلیمانی هەول ئەدات لە ناو کورداندا دوبەرکی درۆست بکات خەریکە لە سەر یەکیەتی نیشتمانی کار دەکات\nدیدار فاتح یلدیز سفیر ترکیه در بغدد با مزدور خامنه ی حیدر العبادی در روزهای گذشته در باره ملت کرد.\nبا سپاس ار دوست عزیزمان صدیقی عزیز ارسلنی هاذه خبر مهم.\nدر اولین دیدار حیدر عبادی با سفیر ترکیه در بغداد در باره چگونگی رفتار مشابه صدام حسین با کردها بحث شده بود که حیر عبادی در جواب به سفیر ترکیه گفته است زمان فرق میکند کردها در حال حاضر کردهای سالهای 80 و 90 نیستند امروز دارای نیروی نظامی هستند و سلاحهای مهمی در دست دارند و اگر ما رفتار مشابه صدام با کردها بکنیم فکر نمیکنم پیروز بشویم.\nده‌زگای دۆستایه‌تی ئیسرائیل کورد kurdish israeli friendship kl. 03:09 No comments:\nقاسمی سلیمانی لە گەل تێرۆریستانی داعشی شیعەدا خەریکی پیلان داریشتنە دژ بە کورد\nده‌زگای دۆستایه‌تی ئیسرائیل کورد kurdish israeli friendship kl. 02:11 No comments:\nهیزەیکی سەر بە یەکیەتی نیشتمانی لە کەرکوک دەستی بە خەیانەت کرد و فەوجی چواری هیزی پیشمەرگەی کوردستان لە لایەن تیرۆریستانی داعشی شیعەوە . کونترۆل کرا نەفرەت لە خەیانتکاران, هیزیکی یەکیتی بە ئەمری ئیران سەحبیان کردوە و خیانەتیان لە خوینی شەهیدان کرد\nهیزەیکی سەر بە یەکیەتی نیشتمانی لە کەرکوک دەستی بە خەیانەت کرد و فەوجی چواری هیزی پیشمەرگەی کوردستان لە لایەن تیرۆریستانی داعشی شیعەوە .\nکونترۆل کرا نەفرەت لە خەیانتکاران, هیزیکی یەکیتی بە ئەمری ئیران سەحبیان کردوە و خیانەتیان لە خوینی شەهیدان کرد\nWe urge the whole world especially usa to protect the Kurdish people Iranian Sepah pasdaran with hashed Al Shaabi attacked Peshmarga in Kirkuk, Hashed Al Shaabi Shiia Isis today attacked the Kurdish people on two sides via Kirkuk and tusxormatu\nده‌زگای دۆستایه‌تی ئیسرائیل کورد kurdish israeli friendship kl. 02:05 No comments:


ئه‌ژین قادر مه‌رگی وێنه‌یه‌ك له لووتکەی جوانی ته‌مه‌نیدا – Knwe.org\nسەرەکی » کەلتوور » ئه‌ژین قادر مه‌رگی وێنه‌یه‌ك له لووتکەی جوانی ته‌مه‌نیداپەڕە 1\nئه‌ژین قادر مه‌رگی وێنه‌یه‌ك له لووتکەی جوانی ته‌مه‌نیدا\nبه‌یانیه‌ك بۆ هه‌موو هاوڕی و ئازیزانی ئه‌ژین جیاوازبوو، هه‌واڵێك سیمای یه‌كه یه‌كه‌ی ستافی كوردستانی نوێ به‌جۆرێك خه‌مباركرد، كه‌س هیچی بۆ نه‌ئه‌وترا، له‌رۆژی ماڵئاوایی ئه‌ژین وشه‌یه‌ك نه‌بوو گوزارشت له‌و كۆچه‌ی بكات.\nئه‌و ویستی له‌ژنۆرناڵ-دا به‌نه‌فه‌سێكی چالاكانه پێكه‌وه كاربكه‌ین، چه‌ند بیرۆكه‌یه‌كمان گه‌ڵاكردبوو، چاوه‌ڕێ بووم ته‌ندروستی باشبێت، له لاپه‌ڕه‌كانی ئه‌م پاشكۆیه به‌فۆتۆكانی ئه‌ژین و تواناو به‌هره‌و جوانی و كێشه‌كانی ژنان ره‌نگبداته‌وه، به‌ڵام به‌داخه‌وه مه‌رگ رێگه‌ی نه‌دا ئه‌م كاره‌و هه‌موو خه‌ونه جێماوه‌كانی تری ته‌واو بكات، ئێمه وه‌ك وه‌فایه‌ك بۆ ئه‌و هاوڕێ ئازیزه‌مان، زۆرینه‌ی هاوڕی و خۆشه‌ویستانی ئه‌ژین به‌سه‌رئه‌كه‌ینه‌وه، تا لێره‌وه جوانیه‌كانی كچه رۆژنامه‌نووسێك بنووسینه‌وه و به‌رۆحی پاكی بڵێن كه له‌بیری ناكه‌ین، له‌م راپۆرته‌دا ئه‌مانه‌وێت هاوڕێیان و ئازیزانی ئه‌ژین گوزارشتێ بكه‌ن و جوانیه‌كانی ئه‌و كچه بوێرو چالاكه بگێڕنه‌وه.\nستران عه‌بدوڵا سه‌رنووسه‌ری كوردستانی نوێ له‌رۆژی ناشتنی ئه‌ژیندا له‌به‌ر گریان قسه‌ی دڵی نه‌كرد وه‌ك ئه‌وه‌ی ویستی به‌ڵام له‌م راپۆرته‌دا وتی:\nیادو یادگاری ئه‌ژین به‌خێر. هه‌مووتان ده‌زانن كچان و كوڕانی كوردستانی نوێ وه‌ك خێزانێكن، هێنده‌ی لێره یه‌ك ده‌بینین ره‌نگه خوشك و برا و كه‌سوكاریان نه‌بینن. ئه‌ژین له‌و خێزانه‌دا بزێوترینیان بوو، له‌كاری رۆژنامه‌وانی و له‌په‌یوه‌ندی كۆمه‌ڵایه‌تیشدا، له‌گه‌ڵ هه‌ر چالاكیه‌كدا چیرۆكێكی هه‌بوو.\nبه‌رده‌وام ده‌یخستیته به‌رده‌م پێشنیازی نوێوه، كه‌یان ده‌بوایه په‌سه‌ندی بكه‌یت، یان ده‌بوایه قه‌ناعه‌تی پێ بكه‌یت كه دوای بخات، یان شێوه‌كه‌ی بگۆڕێت.\nخه‌فه‌ت و گریان بۆ خوشك و هاوڕێی پیشه‌یت پاكانه‌ی ناوێ، چونكه یاده‌وه‌ری كه‌سه بزێوه ئیشكه‌ره‌كان ده‌بێته به‌شێك له‌ژیانت و له‌ناكاو لێی داده‌بڕێی كه باوه‌ڕناكه‌یت.\nكه‌سی چالاك وبه‌توانا هه‌میشه له‌به‌ره‌ی خێرو چاكه خوازین له‌سه‌ره‌تادا به‌نادادپه‌روه‌ری ده‌زانیت كه له‌ده‌ستی بده‌یت لێ دوایی ناچاری به‌بڕیاری قه‌ده‌ر رازی بیت.\nكه‌مترین مۆڕاڵی هاوڕێیه‌تی ئه‌وه‌یه بۆ ئه‌ژین به‌ڵێن بده‌ین له‌بیری نه‌كه‌ین و چاوه‌ڕی بین به‌درێژایی كات ئه‌وه‌ی ماوه له خواسته‌كانی ئه‌و به‌دیبیهێنیت. ره‌نگه ئه‌وه سه‌بووری بێ بۆ ئێمه و بۆ هاوڕێكانیشی.\nهه‌ڵكه‌وت زه‌نگه‌نه ئه‌ندامی ده‌سته‌ی نووسه‌رانی كوردستانی نوێ له‌وباره‌یه‌وه وتی:\n(AZHEN QADIR)، ئه‌مه ناونیشانی ئه‌و فۆڵده‌ره‌یه له كوردستانی نوێ، كه هاوڕێ‌و هاوپیشه‌مان خاتوو ئه‌ژین قادر به به‌رده‌وامی وێنه‌ی نوێترین كارو چالاكییه‌كانی رۆژانه‌ی تێدا داده‌نا، ته‌نها به ته‌ماشاكردنی ئه‌م فۆڵده‌ره كه‌ئێستاش له KN ماوه‌و 55 فۆڵده‌ری ناونیشان جیاوازی تێدایه كه هه‌ریه‌كه‌یان پڕن له‌چه‌ندین وێنه‌ی چالاكییه‌كانی سلێمانی‌و ده‌وروبه‌ری‌و له‌لایه‌ن خاتوو ئه‌ژین-ه‌وه وێنه گیراون، بۆت ده‌رده‌كه‌وێت كه (ئه‌ژین)ی جوانه‌مه‌رگ چه‌ند فۆتۆگرافه‌رێكی به‌تواناو ماندوونه‌ناس‌و كارمه‌ندێكی خه‌مخۆرو دڵسۆزی كوردستانی نوێ بوو، ئه‌و له‌ناو وێنه‌كاندا نه‌بوو، به‌ڵام «فۆتۆ: ئه‌ژین قادر» له‌سه‌ر زۆربه‌ی ئه‌و وێنانه بوو كه رۆژانه له‌كوردستانی نوێ بڵاوده‌بوونه‌وه.\nئه‌ژین؛ بۆ هه‌میشه له‌گه‌ڵ هه‌ڤاڵانی ستافی ئێواره تامه‌زرۆی ئه‌وه‌ین كه جارێكی دیكه پێت بڵێین: (ئه‌ژین خان خۆپیشاندانه‌كه قه‌ره‌باڵغ بوو)، كه دواجار ئه‌م رسته‌یه‌مان ته‌نها سێ ئێواره پێش كۆچی دوایت بیرخسته‌وه‌و تۆش وه‌ك هه‌میشه به‌پێكه‌نین، كه زۆر به‌داخه‌وه پێكه‌نینی ماڵئاواییت بوو، وه‌ڵامت داینه‌وه.\nئه‌ژین؛ هه‌میشه ده‌توت: (هه‌ڤاڵان رۆژانه ته‌ماشای فۆڵده‌ره‌كه‌م بكه‌ن، چونكه له‌وێ وێنه‌كانتان بۆ داده‌نێم)، بۆیه ئێستاش هه‌موو ئێواره‌یه‌ك له‌سه‌ر بنه‌مای راسپارده‌كه‌ی خۆت‌و به‌نیازی ده‌ستكه‌وتنی وێنه‌ی ئه‌و چالاكییانه‌ی كه رۆژانه له‌سلێمانی ده‌كرێن، ته‌ماشایه‌كی فۆڵده‌ره‌كه‌ت لهKN ده‌كه‌م، به‌ڵام به‌داخه‌وه دوای تۆ هه‌م ده‌ستكه‌وتنی وێنه‌كان زه‌حمه‌ت بوون، هه‌م فۆڵده‌ره‌كه‌ت ئیتر له 55 فۆڵده‌ری پڕ له‌وێنه‌ی كاروچالاكییه‌كان زیاتر نابێت، به‌ڵام (ئه‌ژین)و یاده‌وه‌رییه‌كانی له‌دڵی ئێمه‌و هه‌موو هاوڕێ‌و هاوپیشه‌كانیدا هه‌ر (ئه‌ژین)و زیندوو ده‌مێننه‌وه.\nئاشنا ره‌ئوف هاوڕێی ئه‌ژین سه‌باره‌ت به‌و كۆچه ناواده‌یه ده‌ڵێ: ئه‌ژین ئه‌و ڕۆحه پر جوانیه بوو، كه هه‌میشه هه‌وڵی ئه‌دا به كامێراكه‌ی جوانترین وێنه‌و ڕوناكترین و پر ره‌نگتیرن وێنه‌كانی كه له ناخ و ژیانی خۆی ون بوو پیشانی هاوڕێ و خۆشه‌ویسته‌كانی بدات.\nئاوات كۆكه‌یی هاوڕێ و هاوكاری ئه‌ژین له‌كوردستانی نوێ له‌وباره‌یه‌وه وتی: چوارشه‌ممه‌ی شووم ئه‌ژینی هاوڕێ و هاوپیشه، له زۆر رووه‌وه چیرۆك و رووداوه‌كانی ژیانمان له هی یه‌كتری ده‌چوو، هه‌ر بۆیه كه هاوڕێیه‌تیمان گه‌یشته قۆناغی متمانه‌یی ته‌واوه‌تی، ئه‌و به‌بێ پرینگانه‌وه هه‌مووشته‌كانی خۆی بۆ باسده‌كردم و منیش هه‌روا، زۆر كاری رۆژنامه‌وانیی هاوبه‌شمان هه‌یه، ته‌نانه‌ت دواكاریشمان هه‌ر پێكه‌وه ئه‌نجامدا كه چه‌ند رۆژێك پێش كۆچی دواییه‌كه‌ی بوو.\nئه‌ژین خاوه‌ن خه‌می قوڵی تایبه‌تی و به‌هه‌مان شێوه‌ش خه‌ونی گه‌وره‌ی هه‌بوو له‌بواری كاره‌كه‌یدا، به‌ڵام خه‌مه‌كانی نه‌ببوونه رێگر له‌به‌رده‌م چالاكی و داهێنانه‌كانی، گورج و گۆڵ و ئازابوو.\nهاوڕێی هه‌مووانیش بوو، دڵێكی پاك و هه‌ستێكی ناسكی هه‌بوو، زۆرجاران له‌شتێكی بچووك زیز ده‌بوو و دواتر دڵی وه‌ك ئاوی پلوسكی ناو نزاران، روون و پاكژ ده‌بووه‌وه، ئه‌مه سروشتی جوانی ئه‌ژین بوو.\nبه‌داخه‌وه، له‌چوارشه‌ممه‌ی شوومی 20/9/2017 رووی ژیانی لێوه‌رگێڕاین و به‌ده‌م خه‌مه كه‌ڵه‌كه‌بووه‌كانی ژیانه‌وه، رۆی، به‌ڵام هه‌زاران یادگاری و وێنه‌ی وای له‌دڵ و ئه‌لبوومه‌كانماندا به‌جێ هێشتووه كه هه‌رگیز بیرچوونه‌وه‌ی بۆ نییه.\nشارا مسته‌فا هاوڕێیه‌كی تری ئه‌ژین وتی: ئه‌ژینه‌كه‌م، هاورێكه‌م به‌ڕواڵه‌ت له‌سه‌ر پێكانی خۆت راوه‌ستابوویت پێكه‌نینه‌كانت .. گریانه‌كانت.. ئازایه‌تیت .. بوێریت .. چاونه‌ترسیت و خۆشه‌ویستیت بۆ كاره‌كه‌ت له‌ناو ئه‌و دنیا ململانێ و جه‌نجاڵه‌ی راگه‌یاندن زۆر بێباكی ده‌رئه‌خستیت به‌ڵام حه‌قیقه‌ت وانه‌بووی ! ماندوو ماندوو زۆر له‌وه زیاتر وێنابكرێت ته‌نها رۆحی فریوت ئارامی به‌جسته‌ی ماندووت بخشی بزانه هاورێ له‌ر جێگایه‌كی ئه‌م شاره له‌كۆڕێ له‌كۆبوونه‌وه‌یه‌ك له‌كۆنسێرت و فیستیڤاڵه‌كان چاوت بۆ ئه‌گێڕم و له‌چاوه‌ڕوانی ئه‌وه‌ی بتبینم باوه‌شێكی پڕتاسه‌ت پیاكه‌م و پێت بڵێم زۆر بیرت ئه‌كه‌م.\nهاوكارێكیتری ئه‌ژین له‌كوردستانی نوێ دیاری سابیر سه‌باره‌ت به كۆچی ئه‌ژین ده‌ڵێت:-\nئه‌گه‌ر وه‌ك هاوكارێك له ئه‌ژین بڕوانین، كه‌سایه‌تییه‌كی ماندوو نه‌ناس‌و له‌خۆبوردوو بوو، هه‌میشه به‌پێكه‌نینه‌وه ئه‌و كاره‌ی جیبه‌جێ ده‌كرد كه پێی ده‌سپێردرا، ئه‌و هه‌رچه‌ند وێنه‌گر بوو، به‌ڵام زۆرجار هه‌واڵیشی بۆ ده‌هێناینه‌وه.\nئه‌گه‌ر وه‌ك هاوڕێیه‌ك له ئه‌ژین بڕوانین، ئه‌و زۆر له‌سه‌رخۆ‌و هێمن بوو، ئێستاش له به‌رچاومه كه چۆن به شێنه‌یی ده‌رگای هۆڵه‌كه‌ی ده‌كرده‌وه‌و به‌خه‌نده‌وه سڵاوی لێده‌كردین، ئیدی ئه‌و رۆژه هه‌رچییه‌كی بۆ كردبووین له هه‌واڵ‌و وێنه، پرسیاری ده‌كرد تا له فۆڵده‌رێكدا دایبنێت.\nئه‌گه‌ر وه‌كو فۆتۆگرافه‌رێك لێی بڕوانیت، ئه‌ژین یه‌كێك بوو له‌وانه‌ی زۆربه‌ی كاته‌كانی خۆی بۆ وێنه‌گرتن ته‌رخان ده‌كرد‌و له گۆشه‌ی زۆر جوانه‌وه كامێراكه‌ی ده‌چركاند‌و به‌كوالێتییه‌كی زۆر به‌رز وێنه‌ی ده‌گرت، چونكه خۆشه‌ویستییه‌كی گه‌وره‌ی بۆ كاره‌كه‌ی خۆی هه‌بوو، به‌جۆرێك ئاوێته‌ی یه‌كتر بووبوون، ئه‌ژین جیاواز له كچانی دیكه‌ی هاوته‌مه‌نی خۆی، له جیاتی ملوانكه هه‌میشه كامێراكه‌ی له مل ده‌كرد.\nمیدیا عباس ئه‌لبه‌دری هاوكاری ئه‌ژین له‌وباره‌یه‌وه وتی: كۆچی ناواده‌و له‌ناكاوی خوشك‌و هاورێ‌و هاوپیشه‌ی خۆشه‌ویستم (ئه‌ژین)گیان له‌ناخه‌وه هه‌ژاندمی، به‌ڕاستی نموونه‌ی وه‌فا‌و دڵسۆزی بوو، هه‌ركاتێك كه ده‌مبینی به‌و زمانه شیرین‌و زه‌رده‌خه‌نه جوانه‌ی دڵخۆشی ده‌كردم، دڵنیام پڕكردنه‌وه‌ی جێگاكه‌ی چ له كوردستانی نوێ‌و چ له رۆژنامه‌گه‌ری كوردیشدا ئه‌سته‌مه، هه‌ر ئه‌وه‌نده ده‌ڵێم ئه‌ژین گیان درود له‌گیانی پاكت‌و هه‌تاهه‌تا به‌یادگاریه جوانه‌كانت له‌ناوماندا ده‌مێنیته‌وه‌و هه‌رگیز له‌یادت ناكه‌ین.\nژینۆ محه‌مه‌د بۆ مه‌رگی ئه‌ژین\nئه‌ژین كچه فۆتۆگرافه‌ره‌كه‌ی نێو میدیای كوردی، هه‌رزوو جێیهێشتین. ئه‌و له ماوه‌یه‌كی كورت و به‌ته‌مه‌نێكی گه‌نجییه‌وه خزمه‌تێكی گه‌وره‌ی پێشكه‌ش كردو له لێنزی كامێراكه‌یه‌وه جوانی سرووشتی و زینده‌گی پیشان ئه‌داین.\nهاوڕێیه‌كی ڕۆح سووكی هه‌مووان بوو هه‌رگیز جیاوازییه‌كان له‌به‌رده‌م ئه‌ژین نه‌بۆته ڕێگر بۆ هاوڕێیه‌تی، به‌كۆچی ناواده‌ی ئه‌ژین كه‌لێنێكی دیكه بۆ میدیای كوردی دروست بوو.\nڕۆحت شاد كچه ڕۆح سووكه ده‌م به‌خه‌نده‌كه .. ڕۆحت شاد.\nدیاری ده‌ستگیرانه‌كه‌ی ئه‌ژین به ده‌نگ و سیمایه‌كی پڕ خه‌مه‌وه وتی:-\nبه‌ماوه‌یه‌كی كه‌م له ناسین و تێكه‌ڵ بوون له‌گەڵ ئه‌و كچه نازداره خۆشمویست و بووه ده‌ستگیرانم، به له‌ده‌ستچوونی ئه‌ژین هاوژینی من بووه نه‌قسێكی گه‌وره له‌سه‌ر دڵم بوو به‌خه‌مێكی گه‌وره له‌ناو خێزانه‌كه‌مان، چونكه كه‌سێكی شیرین و ئازیزی من و خێزانه‌كه‌شم بوو، له 19/8/2017 بووه دستگیرانم و له‌رۆژێكی ره‌شدا 20/9/2017 خه‌م روویتیكردم به مه‌رگی ئه‌ژین.\nنیشتمان خوشكی ئه‌ژین ئه‌ڵێت: چاوه‌ڕێبووم دوای سه‌فه‌ر له‌ژیان ئه‌حه‌سێته‌وه نه‌مزانی بۆ یه‌كجاری ماڵئاوایی ئه‌كات، رۆحت شاد و جێگه‌ت به‌هه‌شتبێت خوشكه دڵسۆزو نیشتمان په‌روه‌ره‌كه‌م، كچه ئازاو چالاكه‌كه.\nداده گیان هێشتا چاوه‌ڕێم بیێت و له‌سه‌رچنار وێنه‌یه‌كی پایزم بگریت، خۆم ناناسێنم چونكه كه‌وتم داده ئه‌زانی كێم شه‌نگه خوشكی ئه‌ژین وای وت.\nبه‌كر برای ئه‌ژین: ئه‌ژین خه‌مخۆرو دڵسۆزی هه‌موو كه‌سێك بوو خۆی نه‌بێت، مناڵ بوو باوكی شه‌هید بوو خۆشی به‌گه‌نجی جێی هێشتین.\nشانیا مه‌حمود هاوڕێ و هاوكاری ئه‌ژین له‌كوردستانی نوێ:\nئه‌گه‌ر گه‌ڕای به‌شوێن پایزدا مه‌چۆ بۆ هیچ شوینێكی تر، دڵم نه‌بێت ئه‌ژین گیان هاوڕێ رۆح سوكه‌كه‌م تۆ له‌دڵی ئێمه زیندویت.\nئاشتی مه‌حمود نزیكترین هاوڕێی ئه‌ژین له‌كوردستانی نوێ سه‌باره‌ت به هاوڕێ كۆچكردووه‌كه‌ی ئه‌ڵێت:-\nهاوڕێ ئازیزه‌كه‌م كاتێك كه‌قسه‌ی دڵمان بۆ یه‌ك ده‌كرد به‌بێ دوودڵی و ترس ئه‌دوای بۆ یه‌ك به‌ڵێنمان به‌یه‌ك دابوو تا مردن هاوڕێ بین، به‌ڵام به‌داخه‌وه مه‌رگ رێگه‌ی نه‌دا تۆ سه‌فه‌ری یه‌كجاریت كرد منیش به‌ته‌نیا مامه‌وه.


بەشداریی هەیئەتی کۆمەڵە لە کۆنگرەی لەیبەرپارتی لە نۆڕوێژ\nلە سەر بانگهێشتی فەرمی حیزبی کرێکارانی نۆروێژ 'لەیبەرپارتی'(حیزبی خوشک)، رۆژانی پێنجشه‌مه، هەینی و شەممە ٢١،٢٠ و ٢٢ی ئاپریلی ٢٠١٧ هەیئەتێکی کۆمەڵەی شۆڕشگێَڕ بەشداری ئەم کۆنگرەیە بوون.\nلە دوو ڕۆژی هەوەڵی کۆنگرەدا بۆ میوانانی نێودەوڵەتی پرۆگڕامی تایبەت لە سەر بابەتگەلی جۆراوجۆر تەرخان کرابوو کە باسی ڕۆژهەڵاتی ناوەڕاست یەکێک لە لێدوانەکان بوو، هەروەها بابەتی بەهێزکردنی سۆسیالدیموکڕات و رەخنە لە لیبەڕالەکانی کە وا لە دەسەڵاتدا بوون و چەند تەوەری دیکە لە پانێلی جیاوازدا هاتنە بەر باس و گفتوگۆکردن وەک: "سیاسەتی نێونەتەوەیی نوێی حزب لە گۆڕانکارییەکانی ئێستای ناوچەکاندا" لە لایەن خانمی ئانیک هەودفێد بەرپرسی کۆمیتەی دەرەوەی وڵات و بەرگری لە پاڕڵمان، "شارستانەکان و کاریگەرییان لە سەر پێشکەوتن" لە لایەن بەڕێز ڕایمون یوهانسن سەرۆکی شارەوانی ئۆسڵۆ، "گۆڕانکارییەکانی جیهانی" لە لایەن بەڕێز ئێسپن باڕت ئەیدە وەزیری پێشوری کاروباری دەرەوەی وڵاتی نۆڕوێژ و جێگری سەرۆکی نەتەوە یەکگرتۆکان، پاش بابەتەکان گەشتێک لە ناو ناوەندی ئاشتی نۆبێل بۆ میوانان داڕێژرابوو کە بەشدرابوانی نێودەوڵەتی لەم گەشتەدا چاویان بە ناوەندی ناوبراو کەوت.\nبۆ کۆنگرە جیا لە باسی نێونەتەوەیی زۆر بابەتی دیکەی وەک بێکاری، ئابوری و کۆچ و هتد... تەرخان کرابوون کە گرنگرینیان هەڵبژاردنی لیدەری حزب بوو کە بەڕیز یۆناس گێر وک لیدەری حزب دەنگی متمانەی بەشداربوانی هێناوە.\nلە کۆتایی ڕۆژی یەکەمدا ئێوارەخوانێک بە خوانەخۆیی لەیبەرپاڕتی نۆڕویژ بۆ میوانانی نێونەتەوەیی ڕێکخرابوو کە میوانان لێدوانیان لە گەڵ یەکتر ئەنجامدا.\nلە میانە و لە پەراوێزی کۆنگرەدا هاوڕێیانی کۆمەڵە چەندین دیدار و چاوپێکەتنیان لە گەڵ بەرپرسانی حیزبی و میوانانی نێودەوڵەتی ئەنجامدا و باسی سیاسەتەکانی کۆمەڵە و دۆخی کورد لە کوردستانی ڕۆژهەڵاتیان بۆ باس کردن.\nلە لایەن هەیئەتی کۆمەڵەوە پەیامی پیرۆزبایی بە بۆنەی سەرکەوتنی کۆنگرە و هەڵبژاردنی لەیدەر، پێشکەش بە سکرتێری نێودەوڵەتی حزب کرا.\nهەیئەتی کۆمەڵە لەم کۆنگرە بریتی بوون لە هاوڕێیان، مەنسور سۆفی هاوکاری کۆمیتەی پێوەندییە نێونەتەوەییەکان، که‌ژال دره‌خشانی ئه‌ندامی کۆمه‌له و مه‌ریه‌م مه‌هده‌وی ئه‌ندامی کومیته‌ی ژنانی رۆژهه‌ڵات .\nئه‌م بابه‌ته 1674 جار خوێنراوه‌ته‌وه


راکان سەعید: هەڵکردنی ئاڵای کوردستان لەسەر بارەگای یەکێتی هاندانی تیرۆرە\nڕاکان سەعید پارێزگاری بەوەکالەتی کەرکوک لەسەر هەڵکردنی ئاڵای کوردستان لەسەر بارەگای یەکێتی نیشتیمانی کوردستان لە کەرکوک هاتەدەنگ و ڕایگەیاند ، هەڵکردنی ئاڵای کوردستان لەکەرکوک هاندانی تیرۆر و نەفس نزمەکان و کارێکی نابەرپرسیارانەیە ،و داواش دەکات بەغدا هێزی زیاتر بنێرن بۆ شارەکە.\nراکان سەعید، پارێزگاری کەرکوک بە وەکالەت ئەمڕۆ چوارشەممە لە راگەیەندراوێکدا هەڵکردنی ئاڵای کوردستان لە لایەن یەکێتییەوە لە کەرکوک بە هاندانی تیرۆر و نەفس نزمەکان و کارێکی نابەرپرسیارانە ناوبرد و داوا لە فەرماندەیی هێزە چەکدارەکان و سەرۆک وەزیرانی عێراق دەکات بەپەلە ئەم رەوشە نەهێڵن.\nدەشڵێ ، داواکارین لە خەڵکی خۆشەویستی کەرکوک بە هەموو پێکهاتەکانییانەوە دوای موزایەدەی سیاسی نەکەون کە گرنگیی بە ئاسایشی هاوڵاتیان و خزمەتکردنیان و سەقامگیرییان نادەن و هەوڵی نانەوەی ئاشوبی دەدەن.\nهەروەها داوا لە بەپرسانی یەکێتی دەکات ئاڵای کوردستان لەسەر بارەگای حیزبەکەیان لە کەرکوک داگرنە خوارەوە بۆ پاراستنی ئاسایش و دەڵێت، ئەوەی روویداوە و خوانەخواستە روودەدات لە ئەستۆی ئەوانە.\nئەمە لەکاتێکدایە کە شەوی ڕابردوو مەڵبەندی کەرکوکی یەکێتی نیشتیمانی کوردستان ئاڵای کوردستانی لەسەر بارەگاکەی لە شاری کەرکوک هەڵکرد و رایگەیاند، کەرکوک کە ناوچەی جێناکۆکە و بەپێی دەستوری عێراق هیچ رێگرییەکی یاسایی بۆ هەڵکردنی ئاڵای کوردستان نییە.


سێ كتێبی فه‌رهاد پیرباڵ بڵاو كرانه‌وه\n:: PM:03:09:21/09/2021 \nفه‌رهاد پیرباڵ نووسه‌ری كورد، سێ كتێبی تری بڵاو كرانه‌وه كه یه‌كێك له‌و كتێبانه‌ی تایبه‌ته به مێژووی ژن له كوردستاندا.\nئه‌مڕۆ سێشه‌م 21ی ئه‌یلوول، فه‌رهاد پیرباڵ كتێبه‌كانی بۆ "وشه" ناردووه، له یه‌كێك له كتێبه‌كانی كه به‌ناونیشانی "مێژووی ژن له كوردستان"یه، توێژینه‌وه‌یه‌كی فه‌لسه‌فییه له‌باره‌ی رۆڵی ژن و پێچه‌وانه بوونه‌وه‌ی مێژووی ده‌سه‌ڵات له ژنه‌وه بۆ پیاوسالاری. هه‌روه‌ها تێگه‌یشتنی خۆی له‌باره‌ی "مێ و دایك و ژن" وه‌ك ئه‌و نووسیویه‌تی ده‌خاته ڕوو.\nله كتێبێكی تردا كه ئه‌ویش بڵاو كراوه‌ته‌وه به ناونیشانی "مێژووی شیعری كوردی 1898-1956"، پیرباڵ باس له قۆناغێكی مێژوویی شیعری كوردی ده‌كات كه قۆناغی گوازرانه‌وه‌یه، له كلاسیزمه‌وه بۆ ریالیزم و رۆمانسیزم و سیبۆلیزم و شیعری ئازاد.\nباس له‌وه ده‌كات كه شاعیرانی كوردی سه‌ده‌ی نۆزده‌م، چۆن له دیدی جیاواز سیستمی كلاسیك لا ده‌به‌ن و سیستمی ئازاد و جۆراوجۆر داده‌هێنن.\nسێیه‌م كتێبی پیرباڵ به‌ناونیشانی "تورك به‌دیدی كورد: كێیه، كورد به دیدی تورك: چییه؟" بڵاو كرایه‌وه، له‌وێدا باس له‌وه ده‌كات كه دامه‌زراندنی ده‌وڵه‌تی سه‌ربه‌خۆی كوردستان، گه‌وره‌ترین خزمه‌ت به تاكی نه‌ته‌وه‌ی توركیا ده‌گه‌یه‌نێت، ئه‌ویش ئه‌وه‌یه كه گرێی ده‌روونی خۆبه‌گه‌وره‌زانیی تاكی تورك به‌رانبه‌ر نه‌ته‌وه‌كانی تر له كۆڵ تاكی تورك ده‌كاته‌وه.


سه‌ردان‌و پێشوازییه‌كانی مه‌كته‌بی ته‌نفیزی\nبه‌رواری دابه‌زاندن: 22/06/2010 : 08:48:40\nمه‌كته‌بی ته‌نفیزی پێشوازی له شێخ حه‌سه‌نی هاشمی كرد\nله باره‌گای مه‌كته‌بی ته‌نفیزی، سه‌رۆك‌و چه‌ند ئه‌ندامێكی مه‌كته‌بی ته‌نفیزی پێشوازیان كرد له دكتۆر شێخ حه‌سه‌ن هاشمی، كه له سنه‌وه هاتبوو، دوای پیرۆزبایی‌و به‌خێرهێنان، شێخ حه‌سه‌ن دڵخۆشی خۆی ده‌ربڕی‌و، گووتی: من وه‌ك خۆم هه‌وڵ ده‌ده‌م، زانایانی ئایینی كوردستانی رۆژهه‌ڵات له كار‌و چالاكیه‌كانی ئێوه ئاگادار بكه‌مه‌وه‌و، هه‌وڵیش ده‌ده‌م، بتوانن په‌یوه‌ندی باشتان له‌گه‌ڵیان هه‌بێت‌و، بتوانن ئه‌وان بێنه ئێره‌و ئێوه‌ش بچنه ئه‌وێ.\nمه‌كته‌بی ته‌نفیزی پێشوازی له راوێژكاری سه‌رۆكی هه‌رێم‌و، سه‌رۆكی زانكۆی سۆران كرد\nرۆژی (27/5) سه‌رۆكی یه‌كێتی زانایان پێشوازی كرد، له دكتۆر حه‌مید ده‌ربه‌ندی راوێژكاری سه‌رۆكایه‌تی هه‌رێم بۆ كاروباری ئابووری‌و، دكتۆر موسڵح سه‌رۆكی زانكۆی سۆران كرد، له دانیشتنه‌كه‌دا وێڕای پیرۆزبایی باس له‌و كاره گرنگانه كرا، كه پێویسته یه‌كێتی زانایانی ئایینی ئیسلامی كوردستان له ماوه‌ی كاره‌كانیدا پێی هه‌ڵبستێت.\nمه‌كته‌بی ته‌نفیزی له‌گه‌ڵ ده‌زگای ئاراس كۆبوویه‌وه\nله هه‌مان رۆژدا به مه‌به‌ستی لێك نزیكبوونه‌وه‌و، ئاگابوون له یه‌كدیكه، مه‌كته‌بی ته‌نفیزی یه‌كێتی زانایان پێشوازی له به‌ردان حه‌بیب به‌رپرسی ده‌زگای ئاراس به یاوه‌ری عه‌بدولره‌زاق عه‌لی كرد، دوای پیرۆزباییكردن له مه‌كته‌بی ته‌نفیزی گفتوگۆ له‌سه‌ر چه‌ند ته‌وه‌رێكی گرنگی تایبه‌ت به زانایان‌و نووسین‌و، كاره‌كانی هه‌ردوولا كرا.\nمه‌كته‌بی ته‌نفیزی پێشوازی له به‌رپرسی مه‌كته‌بی كۆمه‌ڵایه‌تی گشتی كرد\nله هه‌مان رۆژدا مه‌كته‌بی ته‌نفیزی پێشوازی له ده‌روێش ئاغا به‌رپرسی مه‌كته‌بی كۆمه‌ڵایه‌تی گشتی كرد، كه سه‌رباری پیرۆزبایی، باس له‌وه كرا، چۆن هه‌ردوولا وه‌ك یه‌كێتی زانایان‌و مه‌كته‌بی كۆمه‌ڵایه‌تی گشتی بتوانن پێكه‌وه كار بكه‌ن‌و، هه‌وڵی كه‌مكردنه‌وه‌ی ئاریشه كۆمه‌لایه‌تییه‌كان بكه‌ن.\nمه‌كته‌بی ته‌نفیزی پێشوازی له سكرتارییه‌تی لاوان كرد\nله هه‌مان رۆژدا شاندێكی مه‌كته‌بی سكرتاریه‌تی یه‌كێتی لاوان، كه له سكرتێر‌و چه‌ند ئه‌ندامێك پێكهاتبوو، سه‌ردانی مه‌كته‌بی ته‌نفیزیان كرد‌و، باس له تووندكردنی په‌یوه‌ندی هه‌ردولا‌و، چۆنیه‌تی كاری هاوبه‌ش كرا، به‌تایبه‌تی چۆن سوود له راگه‌یاندنه‌كان وه‌ربگیرێ‌و، چۆنیش بتوانرێت لاوان زیاتر له وتاری زانایان سوودمه‌ند ببن.\nكۆمه‌ڵی ئیسلامی سه‌ردانی مه‌كته‌بی ته‌نفیزی ده‌كات\nرۆژی (1/6) شاندێكی كۆمه‌ڵی ئیسلامی، كه له مامۆستا حه‌سه‌ن بابه‌كر ئه‌ندامی مه‌كته‌بی سیاسی‌و، مامۆستا نه‌به‌ز رۆستایی به‌رپرسی مه‌ڵبه‌ندی هه‌ولێر پێكهاتبوو، سه‌ردانی مه‌كته‌بی ته‌نفیزیان كرد‌و، وێڕای پیرۆزبایی، باس له ئه‌رك‌و رۆڵی زانایان به گشتی‌و یه‌كێتی زانایان به‌تایبه‌تی كرا.\nمه‌كته‌بی ته‌نفیزی به‌شداری له پرسه‌ی فوئاد عارف كرد\nرۆژی (7/6) سه‌رۆكی زانایان به یاوه‌ری شاندێكی مه‌كته‌بی ته‌نفیزی به‌شداریان كرد له پرسه‌ی كه‌سایه‌تی ناوداری كورد خوالێخۆشبوو (فوئاد عارف) له شاری سلێمانی.\nمه‌كته‌بی ته‌نفیزی سه‌ردانی شێخانی كوێسه ده‌كات\nهه‌مان رۆژ‌و به مه‌به‌ستی دڵدانه‌وه‌و پشتیوانی، شاندێكی یه‌كێتی زانایان سه‌ردانی ته‌كیه‌و ماڵی شێخ كامیلی چوێسه‌و خانه‌واده‌كه‌یان كرد له سلێمانی، له دانیشتنێكدا سه‌رباری ریسواكردنی تیرۆریستان، دڵنه‌وایی خانه‌واده‌كه‌یان دایه‌وه، كه منداڵێكیان له‌سه‌ر ده‌ستی تیرۆریستان شه‌هید كرا‌و، داواشیان كرد تاوانبار به سزای راسته‌قینه‌ی خۆیان بگه‌ن، خانه‌واده‌ی شێخانی چوێسه‌ش خۆشحاڵ بوون‌و، ئه‌و هه‌نگاوه‌ی زانایانی ئایینیان به گه‌وره دانا.\nمه‌كته‌بی ته‌نفیزی سه‌ردانی مامۆستا محه‌مه‌د به‌رزنجی ده‌كات\nله هه‌مان رۆژدا شاندی زانایانی ئایینی سه‌ردانی ماڵی كه‌سایه‌تی ئیسلامی‌و، پێشه‌وای كۆمه‌ڵی ئیسلامی مامۆستا محه‌مه‌د به‌رزنجیان كرد، له دانیشتنه‌كه‌دا باس له كاره‌كانی یه‌كێتی زانایان كرا‌و، مامۆستاش وێڕای به‌خێرهاتن، گووتی: ئاگاداری چالاكیه‌كانی ئێوه‌م، به‌ڕاستی زوو ده‌ستتان به جموجۆڵا‌و كاری باش كرد، منیش له‌گه‌ڵتان‌و، هه‌رچی به من بكرێت پشتیوانتانم، یه‌كێتی زانایان ده‌بێ وه‌ك چۆن له‌سه‌ره‌تا له سه‌رده‌می مه‌رحومی مه‌لا مسته‌فا دامه‌زرا، ماڵی هه‌موو زانایانی ئایینی بێت‌و، خزمه‌ت به زانایان‌و ئایینی پیرۆزی ئیسلام بكات.\nژماره‌ی سه‌ردان : 9174492


له ڕۆژی جیهانی ئه‌یدزدا، نه‌ته‌وه یه‌کگرتووه‌کان داوای کۆمه‌کی زیاتر بۆ بنبڕکردنی ده‌کات\nئه‌مڕۆ له بۆنه‌ی رۆژی جیهانی نه‌خۆشی ئه‌یدزدا، بان کی مونی سکرتێری گشتی نه‌ته‌وه یه‌کگرتوه‌کان گوتی ده‌رئه‌نجام جیهان له ڕه‌وشێکدایه که بتوانێت نه‌خۆشی کوشنده‌ی ئه‌یدز بنبڕبکات ، به‌ڵام ناوبراو ئاماژه‌ی ئه‌وه‌شی دا که مه‌سه‌له‌ی بوجه گرنگده‌بێت بۆ پێشـڕه‌وی له ئاینده‌دا له به‌گژداچوونه‌وه‌ی ئه‌و درمه جیهانیـیه.\nله به‌یانـنامه‌یه‌کی ئه‌مڕۆیدا به بۆنه‌ی ساڵڕۆژی نه‌خۆشیه‌که، به‌ڕێز بان کی مون داوای له وڵاتانی کۆمه‌ک به‌خشی نێونه‌ته‌وه‌یی کرد بڕی 24 ملیار دۆڵار دابین بکه‌ن ئه‌وه‌ی ساڵانه بۆ بوجه‌ی هه‌وڵه‌کانی جیهانی بۆ بنبڕکردنی ئه‌و نه‌خۆشیـیه پێویسته.\nله واشنتن، سه‌رۆکی وڵاته یه‌کگرتووه‌کانی ئه‌مه‌ریکا باراک ئۆباما ڕایگه‌یاند که‌وا حکومه‌ته‌که‌ی زیاتر له 50 ملیۆن دۆلاری دیکه‌ی بۆ به‌رنامه ناوخۆیـیه‌کانی تایبه‌ت به بنبڕکردنی ئه‌یدز ته‌رخان کردووه. گوتیشی ئه‌مه‌ریکا به‌رنامه‌ی نوێی داناوه بۆ یارمه‌تیدانی 1.5 ملیۆن ژنی دوو گیان و زیاتر له 6 ملیۆن که‌سی دیکه له ماوه‌ی دوو سـاڵی داهاتوو که دووچاری ئه‌م نه‌خۆشیـیه بوون.


دادگایەکی ئەڵمانیا بڕیاری ئازادکردنی سەرۆکی پـێشووی کەتەلۆنیا دەدات\nدادگایەکی ئەڵمانیا بڕیاری دا سەرۆکی پـێشووی کەتەلۆنیا ئازادبکرێت، بەڵام لە ژێر چاودێری دەزگای دادوەریدا بمێنێتەوە، ئەمەش پاش ئەوەی داواکارێکی گشتی ئەڵمانیا داوای دەسـتگیرکردنی کرد لەسەر خواستی ئیسپانیا.\nدادگای هەرێمی شلێزڤێگ- هۆلشتاین لە باکوری ئەڵمانیا پاش نیوەڕۆی ئەمڕۆ پـێنجشەممە ئەم بڕیاری دا و گوتی کارلس پـودگیمۆنت ڕادەستی ئیسپانیا ناکرێتەوە، تەنیا مەگەر پارەی گشتی خواردبێت، نەک وەک ئەوەی مەدرید داوا دەکات بە تۆمەتی یاخیبوون ڕادەستی بکرێتەوە.\nپـێشتر ڕۆژی سێشەممە داواکاری گشتی هەرێمی شلێزڤێگ- هۆلشتاین لە باکوری ئەڵمانیا داوای لە دادگای باڵا لە شاری شلێزڤێگ کرد کارلس پودگیمۆنت ڕادەستی مەدرید بکرێت کە بە یاخیبوون تۆمەتباری دەکات لەسەر ئەو ڕیفراندۆمەی لە مانگی دەی ساڵی ڕابردوو لە هەرێمەکەیان ئەنجامیان دا. داواشی کرد هەتا دادگا بڕیار دەدات، ناوبراو لە زیندانی ئەو کەسانە دابنرێت کە بۆ وڵاتەکانیان دەیانگێڕنەوە.


پارێزەرەکەی شێروان شێروانی: شێروان لە زیندان ئەشکەنجە دراوە – کوردی – RojNews.News\nپارێزەرەکەی شێروان شێروانی: شێروان لە زیندان ئەشکەنجە دراوە\n11/11/2020 - 5:57:12 pm\nبەڕێوەبەرایەتی ئاسایشی گشتی هەولێر، ڕێگەنادات هاوسەرەکەی شێروان شێروانی ببینێت و پارێزەرەکەشی دەڵێت: شێروان دۆخی خراپە و لە زیندان ئەشکەنجە دراوە، هەروەها وتەکانی گۆڕدراوە و داوادەکات کە وتەی لێوەربگیرێتەوە.\nڕۆژی ٧-١٠-٢٠٢٠، هێزێکی دەمامکدار هەڵیانکوتایە سەر ماڵی ڕۆژنامەنووس شێروان شێروانی لە شاری هەولێر و ڕفاندیان، هەتا ٢٠ ڕۆژ هیچ هەواڵێک لەبارەی چارەنووسیەوە نەبوو، بەڵام دواتر ئاشکرابوو، کە لە زیندانی ئاسایشی گشتی هەولێر زیندانی کراوە ئەویش دوای ئەوەی یەک جار ڕێگا بە پارێزەرەکەی دراوە بیبینێت.\nمحەمەد عەبدوڵا، پارێزەری ڕۆژنامەنووس شێروان شێروانی بە ڕۆژنیوزی ڕاگەیاند: دوای ئەوەی چاوم بە شێروان شێروانی کەوتووە و لەدۆخیم پرسی، شێروان پێیڕاگەیاندم کە دۆخی خراپەو لە زیندانی تاکەکەسیدایە و ئەشکەنجەیان داوە.\nناوبراو وتیشی: شێروان نیگەران بوو لەوە گۆڕانکاریی لە وتەکانیدا کراوە و وتی’ پێشتر کاتێک لە دهۆک زیندانی بووم بە کوردی وتەکانیان نووسیم، بەڵام ئەمجارە لە هەولێر وتەکانیان بە عەرەبی نووسیوم و شێواندوویانە’ بۆیە داوایکرد، کە جارێکی دیکە بە ئامادەبوونی من وتەی لێوەربگیرێتەوە.\nمحەمەد عەبدوڵڵا، باسی لەوەشکرد کە دوێنێ هاوسەرەکەی شێروان سەردانی ئاسایشی گشتی هەولێری کردووە، بەمەبەستی بینینی شێروان شێروانی، بەڵام ڕێگەیان پێنەداوە.\nداوای دامەزراندنی دادگایەکی پسپۆڕ بۆ تاوانەکانی چەتەکانی داعش دەکرێت


سەرۆکی پەرلەمانی کوردستان: سلێمانی هێمای شارێکی زیندووە\nسەرۆکی پەرلەمانی کوردستان لەیادی دامەزراندنی سلێمانیدا رایدەگەیەنێت، هێمای شارێکی زیندووە کە لەڕەوتی مێژوویی خۆیدا لانکەی بەرخودان و ھێزی بەگژداچونەوەی داگیرکەران و داینەمۆی کوردایەتیەکی پاک و پێشکەوتنخوازبووە.\nئەمڕۆ شەممە ١٤ی تشرینی دووەمی ٢٠٢٠، رێواز فایەق، سەرۆکی پەرلەمانی کوردستان راگەیەندراوێکی بڵاوکردەوە کە ئەمە دەقەکەیەتی:\nبە بیرم دێ سولەیمانی کە دارولمولکی بابان بوو\nنە مەحکومی عەجەم نە سوخرە کێشی ئالی عوسمان بوو\nئەمڕۆ 236 ساڵ بەسەر دامەزراندنی شاری سلێمانیدا تێدەپەڕێت، ئەو شارە جوان و جیاوازەی لەسەردەستی برایم پاشای بابان لە 14 تشرینی دوەمی ساڵی 1784 یەکەمین بەردی بناغەی ھەر لەسەرەتاوە بۆ شار دانرا..\nسلێمانی لەدامەزراندنیەوە بۆ ئێستا شاری ڕێچکەشکێن و داھێنانی ڕێبازە سیاسی و ئەدەبیەکانە، سەرقافڵەی پێشکەوتن و نوێبونەوەی ھەردەمی کۆمەڵگای کوردستانە، داھێنەر و بزوێنەری شۆڕش و ڕاپەڕین و بزوتنەوە سیاسیەکان و خاوەنی شوناسی ھەڵمەت و قوربانییە، هێمای شارێکی زیندووە کە لەڕەوتی مێژوویی خۆیدا لانکەی بەرخودان و ھێزی بەگژداچونەوەی داگیرکەران و داینەمۆی کوردایەتیەکی پاک و پێشکەوتنخواز بوە.\nلەئەمڕۆشدا سلێمانی پایتەختی ڕۆشنبیری ھەرێمی کوردستانە لەھەرکاتێک زیاتر ڕەونەقی پێشکەتنخوازی و تەوژمی ژیاندۆستی و بیری لێبوردەیی و پێکەوەژیان تیایدا چرۆی ھیوا دەکات و پێمان دەڵێت وێڕای ئاستەنگی و دژواریەکان ، وێڕای کێشە و گرفتەکان، بەڵام چراخانی سلێمانی بۆ بنیاتنانی ئایندەیەکی گەشتر و پڕشنگدارتر و شایستەتر مایەی ھیوا و مژدەی بەردەوامبون و دەرکەوتنی ڕۆژگارێکی نوێیە.\nلەم یادەدا سڵاو لە سلێمانی، شاری ڕۆشنبیری وجوانی، ھەر ئاوەدان و چراخان و پارێزراوبێت و ھەر ئاوا سەربەرز بمێنن خەڵکەکەی.


وەزارەتی تەندروستی هه‌رێم دواین ئامارى تووشبوانى كۆرۆناى راگه‌یاند\n6/4/2020 - 18:38\n(44) تووشبووی نوێ تۆمارکرا\nوه‌زاره‌تی ته‌ندروستی حكومه‌تی هه‌رێمی كوردستان، راگه‌یه‌ندراوی ژماره (41)ی ئه‌مڕۆ دووشه‌ممه (6ی نیسان/ ئه‌پریڵی 2020) بڵاوكرده‌وه.\nده‌قی راگه‌یه‌ندراوی ژماره (41)\nسەبارەت بە نەخۆشی ڤایرۆسی کۆرۆنای نوێ COVID-19 لە هەرێمی کوردستان، رێکارەکان بەردەوامن بەم شێوەیە:\nژمارەی هاووڵاتیان لە کەڕەنتینەکان (6373) هاووڵاتی بوون لە (31) شوێنی جیاواز، لەئێستادا تەنها (1639) هاووڵاتی لە کەرەنتین ماونەتەوە (679) لە هەولێر، (175) لە سلێمانی، (689) لە دهۆك، (48) لە هەڵەبجە، (9) لە گەرمیان، (31) لە ڕاپەرین، (8) کۆیە و (4734) هاووڵاتی لە کەرەنتین دەرچوونە و گەڕانەوە ناو خانەوادەکانیان دوای تەواو بوونی ماوەی دوو هەفتە لەگەڵ کەرەنتین کردنی ژمارەیەکی تری کەرەنتین کراو لە 24 کاتژمێری ڕابردوو کە کۆی گشتی بریتی بوو (138) هاووڵاتی.\nلەماوەی 24 کاتژمێری رابردوو (721) پشکنین ئەنجام دراوە، (540) هەولێر، (124) سلێمانی، (57) دهۆك.\nدەرەنجام (44) تووشبووی نوێ تۆمارکرا و بەم شێوەیەی خوارەوە:-\n* پارێزگای هەولێر (41) پۆزەتیڤ، (17) ئافرەت، (15) پیاو، (9) منداڵ بە گشت تەمەنەکان، کە دوو لەوان لە قەزای سۆران و سێ لە ناحیەی سیدەکان و یەك لە گوندی ھەڵەجەی بچووك وە ئەوانی تر لە ناو شاری ھەولێرن لە گەڕەکەکانی (کانی گەلی، ئاڵتون سیتی، شێخ احمد، کارێزان، زانکۆ، چنار، مامۆستایان، 121ی گولان، ژیان، زیلان سیتی) کە زۆربەی زۆریان بەرکەوتەی تووشبووەکانی ھەردوو پرسەی ماتەمینی گەرەکی کارێزانی شاری ھەولێرن وە دووی دیکە پێشینەی گەشتیان ھەبووە.\n* پارێزگای سلێمانی (3) پۆزەتیڤ، ئافرەتن تەمەنیان (28)، (24)، (20) ساڵ کە بەرکەوتووی تووشبووانی پێشوون.\n3- ئاماری گشتی\nکۆی گشتی تووشبووان بە ڤایرۆسی کۆڕۆنای نوێ COVID-19 لە هەرێمی کوردستان گەشتە (277) تووشبوو، لەنێویاندا (3) مردن هەیە و (88) نەخۆش چاکبووەتەوە، و ئەوانی تر هەموویان لەژێر چاودێری پزیشکی دان.\nوێڕای دەستخۆشی بۆ پزیشکان و کارمەندانی تەندروستی و هەموو تیمەکانی پزیشکی کە لە کاردان جارێکی تر تکا دەکەین هاووڵاتیان بە هیچ شێوەیەك نەیەنە دەرەوە لە ماڵەکانیان وە پابەندبن بە ڕێنماییەکانی تەندروستی چونکە لەبەردەم ترسناکیەکی گەورەداین ، وە لەکاتی پێویستدا پەیوەندی بکەن بە هێڵی گەرمی ژمارە (122).\nبانگه‌وازێك له هاتووچۆی هه‌ولێره‌وه\nئه‌مڕۆ شاندێكی دارایی سه‌باره‌ت به پشكی هه‌رێمی كوردستان سه‌ردانی به‌غدا ده‌كه‌ن\nمه‌سروور بارزانی سوپاسنامه‌یه‌كی له مه‌زڵووم عه‌بدییه‌وه پێگه‌یشت\nڤیدیۆ .. هێزه‌كانی ئه‌مریكا له‌نزیك فڕۆكه‌خانه‌ی به‌غدا به سێ مووشه‌ك كرانه ئامانج\nسەرۆكی هەرێم و بانگ و پەیامی یەكهەڵوێستی لە بارۆدوخێكی هەستیاردا..\nبۆ ئێمە گەلی كوردیش بەبێ جیاوازی باكور و باشور و ڕۆژهەڵات و ڕۆژئاوا، جیاواز لەهەموو گەلانی تری دونیا پێویستمان بەئاشتیە\nسەرۆکی حکومەتی هەرێمی کوردستان سەرەخۆشی لە سەربەست تروانشی دەکات\nبابەکر زێباری: ڕۆڵی سەرۆک بارزانی بە فیلم و قسەی سواو ناشرین نابێت\nله‌نێو شاری كه‌ركووك ئۆتۆمبێلی پۆلیس دزرا


ڕێکەوتنەکەی یەکێتی وگۆڕان، چی دەگۆڕێ ؟\nیەکێتی و گۆڕان دوای حەوت ساڵ لەململانێ ی سیاسی وھەندێک جاریش شەڕی ڕاگەیاندن، سەرئەنجام لەسەر یەک مێز وبەئامادە بوونی جەلال تاڵەبانی سکرتێری یەکێتی ھەردولا واژۆیان لەسەر ڕێکەوتنێکی سیاسی کرد.\nئەشێتئەم ڕێککەوتنە ببێتە ھێڵی جیا کەرەوەی قۆناغی پێش وپاش خۆی، بەتێڕوانین لە ماوەی پێشو ودەقی ڕێکەوتنەکە وگوتاری ھەردوولا ش بەتایبەتی وتەی نەوشیروان مستەفا کە ئێوارەی ١٧=٥ پێشکەشی کرد، چەند خاڵێک جێگەی سەرنجە.\n١- نەوشیروان مستەفا بۆماوەی زیاتر لە ٧ مانگ کوردستانی جێھێشت وبۆ بەھیچ جۆرێک لەسەر ھیچ مەسەلەیەک بەجواب نەھات. ئێستا خەریکە ڕون دەبێتەوە، ئەو "٧" مانگە بەچیەوە سەرقاڵ بووە.\n٢- نەوشیروان مستەفا لەدەرەوە ولەکەشێکی بێ سانسۆری ڕاگەیاندن وبێ ترسی دزەکردنی زانیاری کاری بۆ ئەم ڕێکەوتنە کردووە. تۆبڵێی پەیوەندی نەبوبێت بە ھیچ ھێزێکی ئیقلیمی یەوە لەو بارەیەوە؟\n٣- ھەردولا دەڵێن ئەم ڕێکەوتنە بۆ ئاشتەوایە ویەکڕیزی ماڵی کوردە.\n٤- لە ڕێکەوتن نامەکەدا جەخت لەسەر چاکسازی وعەدالەتی کۆمەڵایەت وسەروەری یاسا و شەفافی دارایی دەکرێت. ئایا ئەوان ئابەو جۆرەیان پێدەکرێت؟ لەکاتێکدا وەزیرەکانی گۆڕان لەماڵەوەن وسەرۆکی پەرلەمان ناتوانێت بچێتەوە پایتەختی ھەرێم.\n٥- لەڕێکەوتنەکەدا ئاماژە بەسیستەمی بەڕێوبردنی ھەرێم دراوە، کە خوازیاری سیستەمی"پەرلەمانین". لەکاتێکدا زۆرینەی ناکۆکییەسیاسیەکانی ناوخۆ لەسەر ئەم پرسەبوو، ئەی چۆن ئەتوانن ئەو یەکڕیزییە دروست بکەن کە بانگەشەی بۆ دەکەن؟. یان تۆ بڵێی یەکێتی و گۆڕان، حساب بۆ"پارتی" نەکەن وبۆ خۆیان ئەوەی ئەیانەوێت بیکەن، کەئەمەش کارێکی دورە لەواقیع.\n٦- بەتێڕوانین، لەوتەکەی نەوشیروان مستەفا، ئەوان تائێستا باوەڕیان بە عێراقی بونی کوردستان ھەیەو خوازیاری ڕێکخستنی ئەو پەیوەندیەشن بۆ دڵنیایش ئەمە دەقی وتەکەی نەوشیروان مستەفایە کەدەڵێت،"ئەم ڕێکەوتنە بۆ ڕۆشنیە لەپەیوەندیەکانی ھەرێم وحکومەتی عێراق ودەوڵەتی دنیادا".\nبەپێی ئەو وتەیە، یەکێتی و گۆڕان لەئێستادا ئامانجیان دامەزراندنی دەوڵەتی کوردی نییە بەم نزیکانە و پەیامێکی ناڕاستەوخۆشە بۆ "پارتی"، کە ئەوان پشتگیری ئەو پرۆژەیەی مسعود بارزانی ناکەن بۆ دەوڵەتی کوردی.\nلەلایەکی تریشەوە، ئەو دوھێزە پێیان وایە دەبێت سەرەتایەکی باش وئامادەکارییەکی لەبار بکرێت بۆ ئەنجامدانی ئەو پرسە گرنگە.\nئەم ڕێکەوتنە لەھەلومەرجێکدایە کە مەیدانی سیاسی کوردستان بەشێوەیەکی چەق بەستو ھیچ جموجوڵێکی نەبوە وھەریەکە لەسوچێکەوە بۆخۆی چاودێری بارودۆخەکەی دەکرد، پێدەچێت لەدوای ئەم ڕێککەوتنەوە کوردستان بچێتە قۆناغێکی نوێوە لەکاری سیاسی، بەتێبی نی ئەوەی ئایا بارودۆخ بەرەو باش بون یانیش بەرەو خراپ بوون دەڕوات، ئەوە لێدەگەڕێین بۆ کات.\nئەبێ چی رووبدات!؟...\nهەرلایەنێک پەیوەندی لەگەڵ ڕوسیا دروستبکات دەیدۆڕێنێت...\nکەی ھەڵبژاردن سودی ھەیە؟!!...\nمیدیای کوردی پیشەیی بوون و جەنگی داعش...


تویتەكانی خاشوقچی: دەستخۆش ئەردۆغان بۆ دەرپەڕاندنی كورد لەعەفرین. – WTARIKURD\nجەمال خاشوقچی، كە تراژیدیای گیان لەدەستدانی لەلایەن زۆرێک لەدەوڵەتانەوە بۆ مەبەستی سیاسی بەكارهێنرا، هەڵوێستی بەرامبەر بەكورد وەك لەتویتەكانیدا دەردەكەوێ شۆڤینیانەو هەمان هەڵوێستی ئەردۆغان بو.\nچیرۆكی خەمناكی جەمال خاشوقچی، چیرۆكی هەزاران چالاكوانی سیاسی‌و کەسی ناڕازییە لەرۆژهەڵاتی ناوەڕاستدا، كە لەهەلومەرجێكی ئاڵۆزدا دەبنە قوربانی دەزگا هەواڵگرییە تۆقێنەرەكان‌و لەلایەن باندە دەستڕۆشتوەكانی دەسەڵاتەوە تیرۆر دەکرێن.\nبەڵام جەمال خاشوقچی بەپێچەوانەی زۆرێك لەو قوربانیانەی كەس ناوی نەبیستن، بەهۆی ئاڕاستەی ئیخوانییەوە لەلایەن میدیاكانی توركیای سەر بەئەردۆغانەوە بایەخێكی ئێجگار گەورەی پێدرا، دیارە نەك لەبەر پەرۆشی دەسەڵاتدارانی ئەو وڵاتە بۆ مافی مرۆڤ‌و ئازادی رادەبڕین، چونكە كەم وڵات هەیە لەجیهاندا هێندەی توركیا بەئەزمون‌و پسپۆڕ بێت لەبواری كوشتنی كەسانی ناڕازی‌و ئەنجامدانی تاوانی بكەر نادیار‌و نەزانراودا.\nئەمە جگە لەوەی كوشتنی جەمال خاشوقچی لەزۆرێك لەمیدیاكانی تریشدا دیسان گەورە كرا بۆ مەبەستی سیاسی‌و زۆر دەوڵەت‌و لایەنیش ئەم روداوە سامناكەیان قۆستەوە بۆ بەرژەوەندی خۆیان.\nبۆ نمونە مەسەلەی دیارنەمانی خاشوقچی لەمیدیاكانی ئێراندا بەو ئەندازەیە گەورە نەكرا كە بۆ زۆربەی چاودێران جێی سەرنج بو، چونکە ئێران بەدوژمنی یەکەمی سعودیە دادەنرێ لەم ناوجەیەدا. هەڵبەتە میدیاكانی ئێران بۆ ناشیرین كردنی رژێمی سعودیە ئەم کارەساتەیان بەكاریانهێنا، بەڵام لەدیدی بەرژەوەندیەكانی خۆیانەوە بۆ خاشوقچی نەلاوانەوە، لەبەرئەوەی بەپێچەوانەی توركیاوە خاشوقچی نەك پشتیوانی لەرژێمی ئێران نەدەكرد، بەڵكو سەرسەختانە دژ بەئێران بو، بەتایبەتی سەبارەت بەسوریا.\nئەگەر لەم روانگەیەوە كورد لەخاشوقچی بڕوانێت، سەرباری ئەوەی كوشتن‌و گیان لەدەستدانی پێشێلكارییەكی گەورەی مافی مرۆڤ‌و ئازادی رادەبڕینە لەم ناوچەیەدا كە كورد یەكێك بوە لەقوربانییە سەرەكیەكانی، بەڵام هەڵوێستەكانی جەمال خاشوقچی بەرامبەر بەكورد لەهەشتیارترین ساتەوەختەكاندا مایەی نیگەرانی بوە.\nخاشوقچی لەپەیجی تایبەتی خۆی لەتویتەر كوردی تۆمەتبار دەكرد بەوەی لەرۆژئاوای كوردستان (كە ئەو بەخاكی عەرەبی سوریای ناودەبرد)، عەرەب دەچەوسێننەوە‌و دەیانەوێ سوریا كەرت‌و پەرت بكەن.


کۆمەڵگەی ئەمڕۆ و دوێنێ | دەزگاى زارى کرمانجى\nکۆمەڵگە، ئەو مەلاوانـــگەیە کەتاک تێدا دەخولێـتەوە، ژیـــانی تێدا گوزەرە دەکات، هەرکاتێک کۆمەڵگە لـــە رێڕەوی دەستوورو داب و نەریتی خۆی لادا ، تاکیش بەرەو هەمان ئاڕاستە هەنگاو دەنێت .\nگۆڕانی خوو و ڕەوشتی تاک پەیوەستە بە گۆڕانی کۆمەڵگە، هەر کـاتێک کۆمەڵگە گۆڕانی بەسەردا هاتبێـت لەسەردەمێک بۆسەردەمێکی تر ئەوە بیرکردنەوەو بەهای تاکیش لەو گۆڕانییە بێ بەش نەبووە، چونکە پێک هاتەی هەر کۆمەڵگەیەک تاکە.\nئەگەر ئاوڕێک لەکۆمەڵگەی کوردی بدەیـنەوە لەسەردەمانێک لەڕابردوو لە لووتکەی زێڕینی پڕ لە داب و نەریت و ڕەفتارو بەهای ئەخلاقی و مرۆڤایەتی لەخۆ گرتبوو ، ئەم داب و نەریتە، بەپێی کات و وەرچەرخان گۆڕانی بەسەردا هاتووە .لەگەڵ هەر گۆڕانـکاریەک چەندان داب و نەریـتی جوانی کۆمەڵگای کوردی تواونەتەوە ، داب و نەریتی بێـــگانەکان و وڵاتانـی ڕۆژ ئاوا جێگای گرتوونەتەوە، ئەم گۆڕانکاریانەش شۆڕ بوونەتەوە بۆخوودی تاکە کەسی وەکو گۆڕانگاری لە زمان و ئەخلاق و کەلتوورو ژیانی گرتوەتەوە . کۆمەڵێک هۆکار بوونەتە هۆی کاریگەری بەسەر تاکی کۆمەڵگەی کوردی بەشێوەیەکی ڕوون و ئاشکرا هەستیان پێ دەکرێت . وەکو هەندێک لەکەناڵە کوردیەکان و ڕاگەیاندنەکان پەخشکردنی هەندێک بەرنامەی بێ بنەماو دوور لەداب و نەریتی کوردی و پەخشکردنی فیلمی بیانی، ئەمەش بەشێوەیەک وایکردوە داب و نەریت و ڕەفتاری بیانی زاڵ بن بەسەر بەها جوانەکانی کۆمەڵگەی کوردی .\nلەلایەکی ترەوە تەکنەلۆژیا ڕۆڵێکی سەرەکی خۆی بینیوە لەشێواندنی کۆمەڵگەو ئاراستە کردنی تاک بەرەو چاڵێکی قووڵی نادیار و جۆرە سەر لێشواویەک لەناخ و دڵی گەنجەکاندا کەڵەکە بێت . تا وای لێ دێت تاک بیر لەخودی خۆی و دەوروبەرەکەی ناکاتەوە . وەک ڕەفتارەکانی خۆکوژی و کوشتن و دزی و ئاڵودەبوون بەمادە کحولیەکان ... هتد.\nکەبەهۆی تێک چوونی شیرازەی کۆمەڵگە و لادانی تاکە لەڕێڕەو یاساو دەستوورو بنەماکانی کۆمەڵگەی خۆی . ئەرکی حکومەتە کەسنوورێک بۆ پەخش کردنی بەرنامەو داراماکان دابنێت بۆسەرجەم کەناڵە کوردییەکان و کۆمەڵێک یاسا دابنرێت بۆ بەکارهێنانی تەکنەلۆژیا بەشێوەیەکی دروست و ڕاست ، بۆئەوەی ئەو کاریگەریانە بەشێوەیەکی گشتی باڵ بەسەر هەموو تاکێکی ناو کۆمەڵگای کوردیدا نەکشێت و دووربن لە لادانی ڕێڕەوی کۆمەڵگەی کوردی . گێڕانەوەی کۆمەڵگەی کوردی بۆسەردەمانێک کەپڕبوو لەبەهای مرۆڤایەتی و ئەخلاقی و ڕەوشتی بەرز و هۆشیار کردنەوەی تاکی کوردی و بەستنەوەیان بەهەمان ڕەفتارو بەها جوانەکانی رابردوو.


بەرپرسا رێكخراوا داك:دەم هاتیە ژنا ئێزدی داخوازا مافێن خۆ بكت - رۆژناما بنگەهێ لالش\nپەروەردا شنگال:نكارين پێتڤیێن خووندنێ بۆ قوتابیان رەوانەی شنگال بكەین\nمه‌سرور بارزانى:كه‌رتێن په‌روه‌ردێ وخواندنا بلند ئه‌ركێن به‌راهیێ یێن حوكمه‌تا هه‌رێمێ نه\nوەزارەتا دارایی لیستا مووچێ هەموو وەزارەت و دەستەيان راگەهاند\nسه‌رۆك بارزانى: سه‌قایه‌كێ باش بۆ چاره‌كرنا كێشه‌یان چێبوویه\nنێزیكی25هەزار ئاوارێن شنگال ژ هاریكاریان بێ بەهر دبن\nبتریا كچ و ژنێن رزگاربوویێن ئێزدی ل كەمپان تووشی نەخۆشیێن دەروونی بووینە\nنڤیسەرەك:خووندن گرنگترین دانێ خوارنێ یە\nبەرپرسا رێكخراوا داك:دەم هاتیە ژنا ئێزدی داخوازا مافێن خۆ بكت\nالتاريخ: كانونی یه‌كه‌م 04, 2018\nفى :ئێزدیاتی, ژن\nل سەرانسەری هەرێما كوردستانێ هەوا(16) رۆژی بۆ نەهیلانا توندوتیژیێ دژی ژنان ب ئەنجام دانا چەندین چالاكیان دەستپێكریە،ژلایەكی دی ڤە بەرپرسا رێكخراوا داك بۆ گەشەپێدانا ژنا ئێزدی رادگەهینت كو ژن ستونا هەر مالەكێ یە و ب شێوەیەكی گشتی توندوتیژی دناڤ جڤاكی دا كێمبوویە و ژنێ ژی وەك زەلامی ماف هەیە د ژیانەكا ئارام دا بژیت،ئیرۆ دەم هاتیە ژنێن ئێزدی ب هەموو شیانێت خۆڤە داخوازا مافێن خۆ بكن و بدەستخۆڤە بینت.\nبەرپرسا رێكخراوا داك بۆ گەشەپێدانا ژنا ئێزدی(سوزان سەفەر) بۆ رۆژناما دەنگێ لالش ئاشكەراكر، ب شێوەیەكی گشتی توندوتیژی دناڤ جڤاكی دا یا هەی هەرچەندە نهۆ كێمبوویە بەلێ دناڤ خێزانان دا هەیە ژ ئەگەرێ دەربەدەری و ئاوارەبوونا خەلكێ مە دناڤ كەمپان دا و بارودۆخێ ژیانا وان ب زەحمەت كەفتیە،ئەنجام ژی هەژاری و بێكاری ل جەم زەلامی دێ خۆ ل ژنێ تۆرەكت دەمێ ئاریشەك دناڤبەرا وان دا چێدبت كارتێكرنەكا مەزن ل زارۆكێن وان دكت،ل سەرانسەری هەرێما كوردستانێ (16) رۆژ بۆ نەهیلانا توندوتیژیێ دژی ژنێ هەنە و چالاكی بەردەوام دئێنەكرن،بەلێ داخواز دكەم نەبتنێ ئەو رۆژە بن بەلكو بتر هەموو دەم و گاڤا خەلك بێتە هشیاركرن داكو ئەو توندوتیژی نەمینت ژبۆ جڤاكەكی ساخلەم و ئاشتی بت ب تایبەت بۆ زارۆكی مافێ وی یە خێزان ب ئارامی پەروەردە بكت.\nسوزانێ دیاركر ژی هەتا رادەیەكی باش ژنا ئێزدی یا هاتیە هشیاركرن لسەر ئەرك و مافێ خۆ ب تایبەتی پشتی ئەو زۆری و زۆرداریا بسەر وان دا هاتی ئێدی جڤاك وێ گەهشتیە وێ چەندێ و باوەریێ ژن ب هەموو شیانێت خۆڤە بێتە ئازادكرن و توندوتیژی دژی وێ نەمینت،چنكو زۆری گەلەك لێ هاتیە كرن ب تایبەتی د فەرمانێ دا،ئیرۆ دبینم دەمە ژنێن ئێزدی ب هەموو شیانێت خۆڤە داخوازا مافێن خۆ بكن و بدەستخۆڤە بینت و ئەو بخۆپشتەڤانێن خۆ بن،ژلایەكی دی ڤە لڤینەكا جوان یا دناڤ ژنێن ئێزدی دا پەیدابووی گەلەك ژێ یێن بوینە چالاكڤان و رۆژنامەڤان و ئەكتەر و وەرزشڤان و هندەك دگەل رێكخراوان و چەند بیاڤێن دی دا كار دكن.\nدەربارەی نەهێلانا توندوتیژیێ دژی ژنان گۆت:چارەسەری ئەوە توندوتیژی كێم بت و سیستەمەكی پەروەردەیی ل قوتابخانێ بێتە دانان كو جوداهیێ نە ئێخنە دناڤبەرا رەگەزێ نێر و مێ داكو یەكسانی تێدا هەبت،هەروەسا هندەك ئاریشێن توندوتیژیێ ب رێیا عەشایری دئێنە چارەسەركرن و چارەبووینە بەلێ ب رێیا یاسایێ باشترە چنكو یاسا مافێ وان وەردگرت و یاسا ل كوردستانێ دئێتە بجهئینان،ل دهۆكێ رێڤەبەریا توندوتیژیێ دژی ژنێ هەیە گەلەك حالەت و سكالا ل وێ رێڤەبەریێ دئێنە تۆماركرن و هەر گەفەكا ل ژنێ بێتەكرن چ ب رێیا مۆبایلێ یان تۆرێن جڤاكی بت ژنێ مافێ هەی سكالایێ تۆمار بكت.\nلسەر پشتەڤانیا رێكخراوا داك بۆ ژنان(سوزان سەفەر)دووپاتكر،وەكو رێكخراو ئەركە لسەر ملێن مە ب شێوەیەكی گشتی پشتەڤانیا ژنێ بكەین و هشیاربكەین،دماوێ كارێ خۆدا تەكەزێ ل هندێ بكەین كو ژن تێبگەهت وێ ژی ماف وەكی زەلامی هەیە دەربكەڤت و كاربكت و د ژیانەكا ئارام یا بێ شەر و توندوتیژی بژیت چنكو ژن ستونا هەر مالەكێ یە.\nالسابق: ل رۆژا جیهانی یا بەرنگاربوونا توندوتیژیا دژی ژنان،هێشتا ژنا ئێزدی لبن زۆرداریا داعشێ دنالت\nالتالى: رێژا 20%بەردان دناڤ جڤاكێ ئێزدیان دا ل ئەلمانیا زێدەبوویە\nئه‌یلول 21, 2019\nئه‌یلول 17, 2019\nگەنجەكێ ئێزدی ب پایسكلی ژ باشیكێ گەهشتە توركیا


لە دوای ماوەیەک لە کێشە و گرفت، مایکڕۆسۆفت بە فەرمی وەشانی Windows 10 October 2018 بۆ گشت لایەک بەردەستکرد – کەی ئای تی ئێن\nمایکرۆسۆفت 19, كانونی یه‌كه‌م 2018\nمایکڕۆسۆفت چەند کێشە و گیروگرفتێکی ویندۆز ١٠ـی چارەسەرکردووە کە ڕێگربوو لە داگرتنی وەشانی October 2018 Update لەسەر کۆمپیوتەرەکان. گەورە کۆمپانیای بواری نەرمەواڵە، مایکڕۆسۆفت، لە مانگی ڕابردوودا ئەم وەشانەی دووبارە بڵاوکردەوە، کە ئەمە لە دوای یەکەم وەشانی دێت لە مانگی ١٠ی ئەمساڵ بە هۆی کێشەی خۆکارانە سڕینەوەی پەڕگەی بەکارهێنەران لە دوای بەرزکردنەوەیان بۆ ئەم وەشانە. ئیتر مایکڕۆسۆفت لەو کاتەوە کاری لەسەر کردووە و دڵنیایی کردووەتەوە کە گشت لایەک ئەم نوێکردنەوەیان پێ دەگات، و لەسەر هەندێک لە کۆمپیوتەرەکانیش ئەو کات نوێکردنەوەکەی بڵۆک واتە بەست کرد کە لە ڕووی نەرمەواڵە و ڕەقەواڵەوە نەگونجاویی هەبووە لەگەڵ ویندۆز ١٠ وەشانی October 2018 Update.\nهەندێک لەو کێشانە بریتیبوون لە نەگونجاوی iCloud و ئەپەکانی VPN و نەرمەواڵەکانی Trend Micro. لە ڕاستیدا لەم ڕووەوە مایکڕۆسۆفت زۆر بە ڕوونی وەردەکاریەکانی ئەو کێشانەی لەسەر بەشی یارمەتی ماڵپەڕی مایکڕۆسۆفت خۆی خستوونەتە ڕوو، و ئێستاش وا دیارە کە وەشانی Windows 10 October 2018 Update بۆ گشت لایەک بەردەستە ئەگەر بەکارهێنەران لە بەشی Windows Update پشکنینێک بکەن بۆ ئەم نوێکارییە و دەتوانن کۆمپیوتەرەکانیان بەرزبکەنەوە بۆ ئەم وەشانە.\nلە کۆتایدا و لە دوای ساڵێکی پڕ لە کێشە و گرفت، مایکڕۆسۆفت ئێستا لە پلانی دایە زیاتر جەخت بخاتە سەر جۆرایەتی ویندۆز ١٠. بێگومان ویندۆز سیستەمێکی ئاڵۆزە بۆ تاقیکردنەوە چونکە هەموو ئامێرێک لە ڕووی پێکهاتە و پێناسەکان و نەرمەواڵەوە یەک نیین، چونکە بە گوێرەی زانیارییەکان زیاتر لە ٧٠٠ ملیۆن ئامێر بە ویندۆز کاردەکەن. ئیتر مایکڕۆسۆفت لە چەند هەفتەی ڕابردوودا لەم ڕووەوە کاری لەسەر کێشەکان کردووە بۆ ئەوەی بگاتە خاڵێک تا وا بکات ئەم نوێکردنەوەیە بۆ گشت کۆمپیوتەرەکان بەردەست بکات.\nتاگەکان microsoft Windows Windows10


هیومان ڕایتس وۆچ: تورکیا لە هێرشەکانیدا خەڵکی مەدەنیی دەکاتە قوربانیی – کوردی – RojNews.News\nهیومان ڕایتس وۆچ: تورکیا لە هێرشەکانیدا خەڵکی مەدەنیی دەکاتە قوربانیی\n22/07/2020 - 10:49:52 am\nهێرشەکەی سەر کونەماسی\nهیومان ڕایتس وۆچ ڕایگەیاند، دەوڵەتی تورکیا لە هێرشە ئاسمانییەکەی سەر کونە ماسی و ڕۆژی دواتر لە شیلادزێ، ڕەچاوی گیانی خەڵکانی مەدەنی نەکردووە و داوا دەکات ئەنقەرە قەرەبووی زیانلێکەوتووان بکاتەوە.\nلەسەر زەرەر و زیانی هێرشەکانی تورکیا بۆ سەر کونە ماسی و شیلادزێ، ڕێکخراوی هیومان ڕایتس وۆچ ڕاپۆرتێکی بڵاوکردەوە و دەڵێت، تورکیا ڕەچاوی ژیانی خەڵکانی مەدەنی نەکردووە و ئەو هێرشانەش بە نایاسایی و نەگونجاو لەقەڵەم دەدات.\nلەو ڕاپۆرتەدا، بەلقیس والی توێژەر لە بەشی قەیران و ئاڵۆزییەکان لە ڕێکخراوی هیومان ڕایتس وۆچ دەڵێت، هێرشە ئاسمانییەکانی تورکیا بونەتەهۆی زیانگەیاندن بە خەڵکانی مەدەنی و لەسەر ئەنقەرە پێویستە لێکۆڵینەوەی ورد و بێلایەنانە لەو هێرشانە بکات کە بوونەتە هۆی زیان و ئازار گەیاندن بە خەڵکانی مەدەنی و دەبێت قەرەبووی قوربانیان و زیانلێکەوتووان بکاتەوە.\nبەڵقیس دووپاتیدەکاتەوە، کە لە هێرشە ئاسمانییەکەی سەر ناوچەی گەشتیاری کونە ماسیدا، دەوڵەتی تورکیا بەهیچ شێوەیەک ڕێکاری پێویستی لەبارەی زیان گەیاندن بە هاوڵاتیانی مەدەنی لەبەرچاونەگرتووە.\nئاماژەی بەوەشداوە کە زیانی خەڵکانی مەدەنی لەو هێرشەی کونە ماسیدا تاڕادەیەک نەزانراوە، بەڵام وا چاوەڕوان دەكرێت گەورەتر بێت لە ئامانجی هێرشە سەربازییەكە، ئەوەش وا دەكات هێرشەكان نەگونجاو و ناڕەوابن.\nڕاپۆرتەکە داوا لە دەسەڵاتدارانی عێراقیش دەکات، فشار لە دەوڵەتی تورکیا بکەن لێکۆڵینەوە بکات لە هێرشە ناڕەواکانی و قەربووکردنەوەی زیانلێکەوتووان.\nهەر لەبارەی هێرشەکەی کونەماسییەوە دەڵێت، هێرشەکە لە شوێنێکدا بووە کە ٣٠ کیلۆمەتر لە سنووری ئێرانەوە دوور بووە و هیچ سوپایەکی تورکیاش لەو ناوچەیەدا نەبووە.\nبەپێی ڕاپۆرتەکە، دوای شەش ڕۆژ لە هێرشەکەی سەر کونە ماسی، لە هێرشێکی ئاسمانی دیکەی تورکیادا لە گوندی شاجی سەر بە شارۆچکەی شیلادزێ، سێ هاوڵاتی مەدەنی شەهید بوون، کە تەمەنیان لە نێوان ٥٥ ساڵ و ٢٦ ساڵ و ٢٨ ساڵ بووە، کە حکومەتی هەرێم وتوویەتی ئەو سێ هاوڵاتییەی بە گەریلا ناوهێناوە.\nلە ١٩ی ئەیلولی ساڵی ٢٠١٨ش، ڕێکخراوەکە لە ڕاپۆرتێکدا تیشکی خستە سەر پێشێلکاری و هێرشەکانی دەوڵەتی تورکیا لەناو خاکی هەرێم و ڕایگەیاند، ئەنقەرە یاساکانی شەڕی پێشێلکردووە.\nدوو منداڵ لە هەورامان و گەنجێک لە کرماشان دەستگیرکران


قائانی بەسەردانێکی له‌ناكاو گه‌یشته به‌غدا\n2021-07-28 1511 جار\nبه‌گوێره‌ی زانیاریی چەند سەرچاوەیەکی سیاسیی عێراقی، فەرماندەی فەیلەقی قودسی سەر بەسوپای پاسدارانی ئێران، سێشەممەی ڕابردوو بەسەردانێکی له‌ناكاو گەیشتۆتە شاری بەغدا، وتوشیانه، "گه‌یشتنه‌كه‌ی دوای چەند کاتژمێرێکی کەم بوه لەڕاگەیاندنی ڕێککەوتنی نێوان بەغداو واشنتۆن بۆ کشانەوەی هێزە شەڕکەرەکانی ئەمریکا لەعێراق".\nئەو سەرچاوانە ئاشكرایانكردوه، ئیسماعیل قائانی فەرماندەی فەیلەقی قودسی سەر بەسوپای پاسدارانی ئێران بەهاوڕێیەتی ژمارەیەکی کەم لەیاریدەرەکانی هاتۆتە عێراق، هەر لەگەڵ گەیشتنیشی بەبەغدا چاوی بەسەرکردەکانی حەشدی شەعبی کەوتوەو لەگەڵ لایەنە سیایسیەکانیش دیداری ئەنجامداوە.\nزانیاری ئه‌وه‌ش بڵاوكراوه‌ته‌وه کە لەو دیدارو کۆبونەوانەدا گفتوگۆیان لەبارەی ڕێککەوتنی ئەمریکا لەگەڵ حکومەتی مستەفا کازمی کردوە.\nسەرچاوەیەکی نزیک لەکەتیبەکانی حزبوڵڵای لایەنگری تاران باسی لەوەکردوە، ئامانج لەسەردانەکەی قائانی یەکخستنی هەڵوێستی گروپە چەکدارییەکانی ناو میلیشیای حەشدی شەعبیە لەبەرامبەر ئەو پێشهاتانەی ئەمدواییە لەبارەی بونی سەربازی ئەمریکی لەعێراق هاتونەتە ئاراوە".\nچاودێران پێیانوایه، هێشتا هەڵوێستی گروپە چەکدارییە شیعییەکانی لایەنگری ئێران ڕون نییەو هیچ بەیاننامە یان لێدوانێکی فەرمیان لەبارەی گفتوگۆکانی نێوان واشنتۆن‌و بەغدا نەداوە، بەڵام باس لەوەدەکرێت، ئەو گروپانە بەوە ڕازیی نین کە هێزە سەربازییەکانی ئەمریکا لەنێوان هێزی شەڕکەرو هێزی ناشەڕکەر پۆلێن بکرێن، بەڵکو یەکەم داواکاری ئەوان بریتییە لەچونە دەرەوەی سەرجەم هێز بیانییەکان لەعێراق، لەناویاندا هێزەکانی هاوپەیمانی نێودەوڵەتیی دژ بەداعش‌و هاوپەیمانی باکوری ئەتڵەسی (ناتۆ).\n7نوێترین ئاماری کۆرۆنا لە هەرێمی کوردستان: 1378 تووشبوون و 19 مردن هەیە\n8چیرۆکی ئەو ژنەی دوای راوەستانی دڵی بۆ ماوەی (45) خولەک گەڕایەوە ژیان\n9عەبدولعەزیز بوتەفلیقە، سەرۆکی پێشووی جەزائیر لە تەمەنی 84 ساڵیدا کۆچی دواییکرد.\nچەتەکانى ئەلیكترۆنی لە ئینتەرنێت چۆن هێرش دەکەن\nفڕۆکەیەک حەشدی شەعبی لە سنوری عێراق و سوریا بۆردومانکرد


:: PM:01:04:08/04/2019 \nبه‌هۆی ئه‌وه‌ی هێمای "محمد رسول الله" كه مۆری په‌نجه‌ی پێغه‌مبه‌ری ئیسلامه وه‌ك دیاری له سعوودیه ده‌درێته هونه‌رمه‌ندان، هه‌رایه‌كی زۆری به‌دوای خۆیدا هێناوه و به‌شێكیشی بۆ ئه‌وه ده‌گه‌ڕێته‌وه كه دوایین بیره‌وه‌ری خه‌ڵك له‌سه‌ر ئه‌و مۆره داعشه، چونكه ئه‌وان كردبوویان به هێمای خۆیان و له‌سه‌ر ئاڵاكه‌یاندابوو.\nسعوودیه له سه‌رده‌می محه‌مه‌د بن سه‌لمان جێنشینی شا كه له زۆربه‌ی بڕیاره‌كاندا له جێی خودی شا سه‌لمانیش بڕیار ده‌دات، گۆڕانكاریی هه‌مه‌لایه‌نه‌ی كردووه و هه‌وڵی داوه له ڕووی فه‌رهه‌نگی و كولتوورییه‌وه، هاوشێوه‌ی گۆڕانكارییه ڕیشه‌ییه‌كانی له سیسته‌می ده‌سه‌ڵاتدا كردوویه‌تی جێ بكاته‌وه و بۆ ئه‌م مه‌به‌سته‌ش ده‌رگه‌یه‌كی گه‌وره‌ی بۆ وڵاته‌كه‌ی به كراوه‌یی به ڕووی هونه‌رمه‌ندانی هه‌موو بوارێكدا كردووه‌ته‌وه تا له‌وێ چالاكیی جۆراوجۆر بكه‌ن، وه‌ك چۆن هۆڵه‌كانی سینه‌مای كه ده‌یان ساڵ بوو داخرابوون كرده‌وه و چه‌ندان بۆنه و فێستیڤاڵی له ماوه‌یه‌كی كه‌مدا ڕێك خست و سه‌دان ملیۆن دۆلاری تێدا خه‌رج كرد.\nیه‌كێك له چالاكییه‌كانی ئه‌و وڵاته كردوویه‌تی، كرانه‌وه‌یه به ڕووی مافه‌كانی ئافره‌تدا و بۆ ئه‌م مه‌به‌سته جگه له‌وه‌ی شۆفێریی ژنان ئازاد كرا، ڕێگه درا ده‌یان هونه‌رمه‌ندی جیهانی و عه‌ره‌بی ڕوو له وڵاته‌كه بكه‌ن و به هه‌مان به‌رگی خۆیانه‌وه ئیدی نیمچه ڕووت بن یان هه‌ر چۆن، بچنه سعوودیه كه هه‌ڵای زۆریان دروست كرد به‌وه‌ی چۆن ده‌بێ وڵاتی مه‌ككه و مه‌دینه به‌و شێوه‌یه مامه‌ڵه بكات.\nدوایین هه‌را له‌سه‌ر چالاكییه‌كانی سعوودیه، بریتییه له‌و به‌خشینی خه‌ڵاته‌ی به سومەیە خه‌شاب ئه‌كته‌ر و گۆرانیبێژ و سه‌ماكاری ناسراوی میسڕی درا له‌پای ئه‌و كارانه‌ی بۆ خزمه‌تی ئافره‌ت كردوویه‌تی كه بریتی بووه له پارچه‌یه‌ك زێڕی گه‌وره له‌سه‌ری نووسراوه "محمد رسول الله" و هه‌مان ئه‌و نووسینه‌یه كه مۆری سه‌ر مستیله‌ی په‌نجه‌ی پێغه‌مبه‌ری ئیسلام بووه.\nپێغه‌مبه‌ر له‌به‌ر ئه‌وه‌ی خوێنده‌واری نه‌بوو، كاتێك نامه‌یه‌كی بۆ هه‌ر هۆز یان پاشایه‌ك بناردایه، هاوه‌ڵێكی له‌سه‌ر پارچه‌یه‌ك چه‌رم بۆی ده‌نووسی و خۆیشی له دواییدا ئه‌و مۆره‌ی سه‌ر په‌نجه‌ی لێ ده‌دا. ڕێكخراوی تیرۆریستیی ده‌وڵه‌تی ئیسلامی كه ساڵی 2011 دروست بوو له ساڵی 2014 به‌شێكی زۆری خاكی عێراق و سووریای داگیر كرد، ئاڵاكه‌یان پارچه‌یه‌ك قوماشی ڕه‌ش بوو، له‌سه‌ری به سپی ئه‌و مۆره‌ی په‌نجه‌ی پێغه‌مبه‌ریان دانابوو.\nبه‌دیاری به‌خشینی مۆری په‌نجه‌ی پێغه‌مبه‌ر به هونه‌رمه‌ند و سه‌ماكار، هه‌ڵای جۆراوجۆری له جیهانی ئیسلامیدا دروست كرد، به تایبه‌تی له‌لایه‌ن چالاكی تۆڕه كۆمه‌ڵایه‌تییه‌كانه‌وه و داوایان كردووه ئه‌وانه‌ی ئه‌و دیارییه‌یان به‌خشیوه، سزا بدرێن.\nسومەیە خه‌شاب ئه‌و دیارییه‌ی وه‌ك ڕێزلێنانێك به‌هۆی گۆرانیی "بتستوقی" وه‌رگرتووه كه ماوه‌ی ڕابردوو وه‌ك به‌شێك له ئه‌لبوومه نوێیه‌كه‌ی بڵاوی كردووه‌ته‌وه.\nته‌نانه‌ت له ناو خودی خانه‌واده‌ی شانشینی سعوودیه‌ش دژایه‌تیی به‌خشینی ئه‌و خه‌ڵاته كراوه كه مۆری پێغه‌مبه‌ری له‌سه‌ره و سه‌تام خالید ئال سعوود له توویتێكدا نووسیویه‌تی: "ده‌سته‌ی به‌رهه‌مهێنه‌رانی سعوودیه ڕێز له سومەیە خه‌شاب ده‌گرێ و مۆری پێغه‌مبه‌ری له‌پای گۆرانییه‌كی نوێ پێ ده‌به‌خشێ، ئه‌مه گاڵته‌جاڕییه به هه‌موو مانایه‌كی وشه به تایبه‌تی له‌به‌ر ئه‌و هێمایه‌ی خه‌ڵاته‌كه هه‌ڵی گرتووه و ده‌شمه‌وێ بزانم ئه‌و ده‌سته‌یه چ پێوه‌ندییه‌كیان به هونه‌روه هه‌یه؟"\nجاسم ئیسماعیل كه چالاكێكی سووریه ده‌ڵێ: "ئێمه له هزرماندا له‌و هێمایه‌دا دروشمی داعش ده‌بینین پێش وه‌وه‌ی خه‌یاڵمان بۆ مۆری پێغه‌مبه‌ر بڕوات، ده‌بوو سعوودیه تا ماوه‌ی چه‌ندان ساڵ تا ته‌پوتۆزی داعش لا ده‌چێ ئه‌و هێمایه‌یان به‌كار نه‌هێنایه و شه‌رمیان بكردایه كاتێك له‌ژێر ئه‌و هێما و ئاڵایه مرۆڤایه‌تی ئه‌تك كراوه و ئافره‌ت كراوه به كه‌نیزه‌ك و جیهادی نیكاحی پێ كراوه، ئێسته چۆن به هه‌مان هێما ده‌یانه‌وێ ڕێز له مافی ئافره‌ت و هونه‌ر بگرن؟"\nسالم ده‌یسان ئه‌ویش هاووڵاییه‌كی سعوودییه، توویته‌كه‌ی به‌م شێوه‌یه كردووه: ده‌مانه‌وێ بۆمان ڕوون بكه‌نه‌وه چۆن ئه‌و خه‌ڵات و هێمایه ده‌درێته سومەیە خه‌شاب له‌كاتێكدا شایه‌نی ئه‌وه نییه پێ به خاكی سعوودیه‌دا بنێ، چجای ئه‌وه‌ی مۆری پێغه‌مبه‌ری پێ ببه‌خشرێ؟ ئه‌ی باشه نازانم ئه‌و كاره مه‌زنه چییه كردوویه‌تی كه شایه‌نی ئه‌و ڕێزلێنانه بێت. به‌ڕاستی ئه‌وه‌ی كراوه سووكایه‌تییه به مه‌قامی پێغه‌مبه‌ر و هه‌رگیز به هیچ بیانوویه‌ك قبووڵی ناكه‌ین.\nعائیشه كچێكی عێراقییه، ئه‌ویش هێنده‌ی چاوی له‌سه‌ر هێماكه‌ی داعشه، هێنده ئه‌وه نابینێ كه مۆری پێغه‌مبه‌ره و نووسیویه‌تی: "دایكی شه‌هید ده‌ناڵێنێ و چاوی له‌سه‌ر ئاڵای داعشه، ڕاقیسه‌یه‌كیش ئه‌و ئاڵایه‌ی بۆ ده‌كرێته زێڕ و پێشكه‌شی ده‌كرێ".\nعومه‌ر عه‌بدولعه‌زیز چالاكێكی سعوودیی ناسراوه و له‌لایه‌ن ده‌سه‌ڵاته‌وه به تۆمه‌تبار له‌قه‌ڵه‌م ده‌درێ، نووسیویه‌تی: ده‌بێ ئه‌و جیاوازییه به چاوی خۆمان ببینین، سعوودیه خه‌ڵاتی ڕێزلێنان ده‌به‌خشێته سومەیە خه‌شاب و له‌ولاشه‌وه گرتووخانه‌كانی پڕ كردووه له خانمانی چالاكی مه‌ده‌نی كه ته‌نیا داوای مافه‌كانیان كردووه.\nئه‌م بابه‌ته 7683 جار خوێنراوه‌ته‌وه


وەزیرى خوێندنى باڵا: بە مەبەستى پێشخستنیان، هاوکارى زیاترى سێنتەرەکانى زمان دەکەین | وەزارەتى خوێندنى باڵا و توێژینەوەى زانستى\nوەزیرى خوێندنى باڵا و توێژینەوەى زانستى دوپاتیکردەوە سێنتەرەکانى زمان لە زانکۆکان رۆڵێکى گرنگ لە پێشخستنى ئاستى زمان و رەهەندى نێودەوڵەتى زانکۆکان دەبینن، بۆیە هاوکارى سێنتەرەکانى زمان دەبین بۆ ڕێکخستنەوەو پێشخستنیان.\nئەم جەختکردنەوەى د. ئارام محمد قادر وەزیرى خوێندنى باڵا و توێژینەوەى زانستى دواى نیوەڕۆى ئەمڕۆ سێشەممە ڕێکەوتى (٢٠/٨/٢٠١٩)، لەمیانى کۆبونەوەیەکدا هات لەگەڵ بەڕێوەبەرى سێنتەرەکانى زمان لە زانکۆکانى (سەڵاحەدین – سلێمانى – دهۆک – ڕاپەڕین – سۆران – گەرمیان).\nلەو کۆبونەوەیەدا کە هەریەک لە بەڕێوەبەرانى گشتى وەزارەت ئامادەیبون، هەریەک لە بەڕێوەبەرى سێنتەرەکانى زمان لە زانکۆکان کورتەیەکیان لەبارەى کارو خولەکانى سێنتەرەکان پێشکەش کردو تێبینى و پێشنیازەکانیان خستەڕو.\nلە بەرامبەردا د. ئارام محمد قادر وەزیرى خوێندنى باڵا و توێژینەوەى زانستى باسى لە پلان و بەرنامەى وەزارەت بۆ پەرەپێدان و بەرزکردنەوەى ئاستى زانستى و ئەکادیمى مامۆستاو خوێندکار و دامەزراوە زانستیەکانى هەرێمى کوردستان کرد. بۆ ئەمەش ئاماژەى بە گرنگى رۆڵى هەریەک لە سێنتەرەکانى زمان لە زانکۆکان کرد و هەوڵ و ماندوبونەکانی بۆ پێشخستنى ئاستى زمان بەرزنرخاندن.\nبۆ ئەمەش وەزیرى خوێندنى باڵا دوپاتیکردەوە هاوکارتان دەبین بۆ ئەوەى سێنتەرەکانى زمان لە زانکۆکانى کوردستان بایەخى زیاتریان پێبدرێت و بەپلان کار بۆ ڕێکخستنەوەیان بکەین، چونکە پێشخستنى زانست بەشێکى گرنگە لە گەشەپێدانى کۆمەڵگە، هاوتەریب لەگەڵیدا زمانیش ڕۆڵێکى بەرچاوى هەیە، هەر بۆیە بایەخدان بە سێنتەرەکانى زمان کارى لە پێشینەمان دەبێت و ئامانجمانە سێنتەرەکان گرنگى زیاتریان پێبدەین، بۆ ئەمەش داواى لێکردن پرۆژەیان بۆ پێشخستنى سێنتەرەکان بخەنەڕوو.\nلەبەشێکى دیکەى کۆبونەوەکەدا بیرو ڕا و پێشنیاز ئاڵوگۆڕکرا لەبارەى دانانى پلانى داهاتووى سێنتەرەکان و داڕشتنەوەى شێوازى کارکردنى سێنتەرەکان.


ده‌زگای خێرخوازیی بارزانی و حكومه‌تی ئه‌ڵمانیا ئاوه‌دانكردنه‌وه‌ی شه‌نگال تاوتوێ ده‌كه‌ن\nده‌زگای خێرخوازیی بارزانی و حكومه‌تی ئه‌ڵمانیا ئاوه‌دانكردنه‌وه‌ی شه‌نگال تاوتوێ ده‌كه‌ن\nسێ شەممە, 06 حوزەیران 2017 16:48\nژمارەى بینین: 861\nنوێنه‌ری ده‌زگای خێرخوازیی بارزانی له وڵاتی ئه‌ڵمانیا له‌گه‌ڵ دیتۆر دۆمبرۆسكی جێگری سه‌رۆكی په‌رله‌مانی هه‌رێمی براندبۆرگی ئه‌ڵمانیا كۆده‌بێته‌وه‌و میكانیزمی چۆنیه‌تی ئاوه‌دانكردنه‌وه‌و گه‌شه‌پێدانی ئابووری و كۆمه‌ڵایه‌تی ده‌ڤه‌ری شه‌نگال و زوممار تاوتوێ ده‌كه‌ن.\nله‌میانی سه‌ردانێكی فه‌رمی بۆ وڵاتی ئه‌ڵمانیا، ئاوات مسته‌فا ئه‌ندامی ده‌سته‌ی كارگێڕی ده‌زگای خێرخوازیی بارزانی زنجیره‌یه‌ك دیدارو كۆبوونه‌وه‌ی گرنگ له‌گه‌ڵ به‌رپرسانی ئه‌و وڵاته‌دا ئه‌نجامده‌دات، له‌و میانه‌شدا له‌دیدارێكیدا له‌گه‌ڵ دیتۆر دۆمبرۆسكی جێگری سه‌رۆكی په‌رله‌مانی هه‌رێمی براندبۆرگی ئه‌ڵمانیا كۆده‌بێته‌وه‌و باس له میكانیزمه‌كانی چۆنیه‌تی دووباره ئاوه‌دانكردنه‌وه‌ی شه‌نگال و ده‌ڤه‌ری زومماریان تاوتوێ كرد و هه‌ردوولا هاوڕابوون له‌سه‌ر په‌له‌كردن له دووباره نۆژه‌نكردنه‌وه‌ی ئه‌و ناوچانه‌ی كه به‌هۆی شه‌ڕه‌وه وێرانكارییان تێدا روویداوه.\nبه‌پێی به‌رنامه‌یه‌كی هاوبه‌ش بڕیاره ده‌زگای خێرخوازیی بارزانی و حكومه‌تی ئه‌ڵمانیا چه‌ند پرۆژه‌یه‌كی كشتوكاڵی له‌و ناوچانه جێبه‌جێ بكه‌ن له‌پێناو بوژاندنه‌وه‌ی كه‌رتی كشتوكاڵ له‌و ناوچانه‌ی كه به‌هۆی شه‌ڕه‌وه نه‌توانراوه پشتی پێ ببه‌سترێت كه ئه‌مه‌ش یه‌كێك له سیاسه‌ته‌كانی ده‌زگای خێرخوازیی بارزانی داده‌نرێت له‌پێناو پێشخستن و دووباره هه‌ڵسانه‌وه‌ی كه‌رتی ئابووری و رێكخستنی باری كۆمه‌ڵایه‌تی له شنگال و ده‌وروبه‌ری. له‌دیداری هه‌ردوولادا گه‌یشتنه ئه‌و ده‌ره‌نجامه‌ی بۆ هه‌ڵساندنی بارودۆخی ناوچه‌كانی ده‌ڤه‌ری شه‌نگال و ده‌وروبه‌ری شاندێكی باڵای ولاتی ئه‌ڵمانیا سه‌ردانی كوردستان ده‌كه‌ن و له‌نزیكه‌وه له‌بارودۆخی ئاواره ئێزدییه‌كان ئاشنا ده‌بن.


ایران نیوز : لەیلا زانا لە دادگای ئامەد بێتاوان دەرچوو\nلەیلا زانا لە دادگای ئامەد بێتاوان دەرچوو\nلەیلا زانا، سیاسەتمەداری ناوداری كورد و پەرلەمانتاری پارتی دیموكراتی گەلان (هەدەپە)ی شاری ئاگری بە پاساوی ئەندامێتی پەكەكە و بەشداریكردن لە خۆپیشاندان بانگهێشتی دادگای ئامەد كرا، بەڵام بێتاوان دەرچوو.\nبەپێی ئاژانسی دۆغانی توركی، پێشتر لەیلا زانا بە تۆمەتی بانگەشە و ئەندامبوون لە رێكخراوی چەكداری پارتی كرێكارانی كوردستان (پەكەكە) و بەشداریكردن لە رێپێوان و "خۆپیشاندانی نا یاسایی" داواكاری گشتی داوای 10 ساڵ زیندانیكردنی بۆ كردبوو.\nبە پاساوی ئەوەی لەیلا زانا لەكاتی رێگریكردن لە خۆپیشاندان و رێپیوانەكانی (پەكەكە و كەجەكە) بەشداربووە و توندوتیژی بەرامبەر هێزە ئەمنییەكانی تورکیا بەكارهێناوە لە دادگای ئامەد دادگایی كرا.\nئەسرا ئوزتورك، دادوەری دادگای ئامەد بڕیاری بێتاوانی لەیلا زانای دەركردووە و رایگەیاندووە "لەیلا زانا توندوتیژی بەرامبەر هێزە ئەمنییەكانی توركیا ئەنجامنەداوە و بۆیە بێتاوان دەناسێنرێت".